url: =KHUADO THU LAIGIL Agelh ~ Dr. Pum Khan Pau - Laibu Saal\nHome > Thuluui/Articles > KHUADO THU LAIGIL Agelh ~ Dr. Pum Khan Pau\nKHUADO THU LAIGIL Agelh ~ Dr. Pum Khan Pau\nKHUADO THU LAIGIL\nAgelh ~ Dr. Pum Khan Pau\nTukum Khuado hun hong tun tawh kituakin Zomite in i pu leh pate’ lungtang leh lungsim puakzia Khuado Thu Laigil nam sagih bulphuh in lungngai kik ni.\nKhuado pen kumkhat in khatvei bek kibawl ahih bangin pu leh pate in nidangin hih pawi pen mawkzat lo-in limtakin kigingkhol masa uh hi. Kum bul tung akipan Khuado cianga gawh ding ganvul uh a, tua pen pawlsa zong kici hi. Tua banah meidet ding meilah a kicingtakin la khol uh hi. Tua mah bangin ann zong la kholin khuado na ding a kisam khempeuh kigingkhol uh hi. Kiginkholhna limtakin a neih manun Khuado hun ciangin nek leh dawn kicing takin om a lungdam takin zang uh hi.\nMinam pawi ading bekin kiginglua lawmlawm leng lah mimal leh innkuan a dingin hoihlo a, kiging het kei leng lah minam it zawh lohna lim a suak hi. Pu le pate in Khuado ading limtakin a kigin kawmun amau nisim nasep khiam tuanlo uh hi. Minam ading in a pan mah bangun amau innsung ading zong a kicingin sem veve uh hi. Kiging khol uh ahih manin minam a itna uh kilang hi.\nKikupna/Kithuzakna (Discussion/ Consultation):\nKhuado ding vaihawmna kician nei hamtang uh hi. Vaihawmna ah upate leh makaite kisamkhawm liailiai-in kikumthei uh hi. Kidong, kiho, kithuza uh hi. Khat bek ngaihsutna sangin upa makaite ngaihsutna lakhawm diamdiam uh hi. Tangtat loin kikum uh a, semkhawm uh hi. Kikup leh kidot ding thupisak uh hi. Zomi tangthu ah hausa leh ukpi kiukna a thahat lai nangawnin upa vaihawm na om in kithuza/kikum in vaihawm uh hi. Minam vai thupite ah ngaihsutna kidong diamdiam uh hi. Nidang in a thei/tei zaw khat peuh leh thunei zaw khat peuh in a deih bangin vaihawm ziauziau leh zong mipi in khuamu nailo ahih manin kizui diamdiam lel ding hinapi tua ci loin vai thupi khatpeuh ah na kidong/kikum tangtang uh hi. Tuhun teh pilna a khan tawh kituakin thutheihna zong sangta ahih manin kikum lopi leh kidong lopi in minam vai thupi hawm khak ding pen kidophuai hi.\nPu leh pite in Khuado ding hun a nai ciangin ann lakhin nailote lakpih in kihuh diamdiam uh hi. A thanemte panpih uh a, a zekaite kingakin kihuh uh hi. Amau nopsakna ding ahihnak leh midangte don nawnlo cih bang peuhmah neilo uh hi. Nasep man kim nai lopi-in Khuado bawlsan lo uh hi. Kihuh nopna lungtang (they have a heart for others) nei ngiat uh hi. Ki-it kikhual mahmah uh cihna hi. A manlangte’n a zekaiten gak/panpih in, a theizawte’n a theilozawte hilh leh theisakin, a siamzawte’n a siamlozawte sinsak nopna lungtang pen I pu le pate lungtang ahi hi. Tuate tuni in Zomite in mansuah loin I zatzat ding hi a, tua pen minam itna taktak ahi hi. Alang khat lamah Mangkam tawh gen ni ci le’ng: Your success or enjoyment should not be at the cost of your fellow-community.\nKhuado cih kammal taktak in dawi leh kaute do in hawlkhiatna, tuate pan kisiansuahna ahi hi. Khuado ni-in inn sung leh khua sung panin dawi leh kaute not gawp uh hi. Dawi leh kau panin kisiansuah uh hi. Pu leh pate in dawi leh kau lau mahmah napi un Khuado ni-in tuate pan suahtakna dingin hangsan takin delhin not gawp ngam uh hi. Pu leh pate in Khuado ni-in dawi le kau lauhna amau lungsim pan lakhia nuam uh hi. Tua pen cidamna ding, gualzawh matut zawhna ding pan a dalte nawlkhinna hi. Damlohna, zawnna ngauna leh kamsiatnate a do na hi gige uh hi.\nTuhun Zomite in zong I pumpi, innsung leh minam hong thazawmsak thei tuamtuamte I hawlkhiat zel ding ahi hi. I lungsim mahmah ah lungsim neuna, a tangzai zaw ngaihsut theihlohnate zong ni danga dawi leh kau zah in hong siasak thei natna ahi hi. Muh theih leh muh theihloh natnate I do ding ahi hi.\nKipawlkhopna (Organisation/ Association):\nKhuado hunin a pawlpawl, a vengveng in lawm anne khawm uh hi. Annek khop cih pen Zomite sungah a thupi mahmah itna kilahna ahi hi. A taktakin a ann sangin a nekkhop, um khop liiliai thupisa zaw uh hi ding hi. Annkuang um khop theihna pen kithutuahna,ki-itna leh kideihsakna lim hi. Tua ahih manin kumkhat sung a khawi uh pawlsa pen khuado ciangin go-in lawm ann nekhawm uh hi. Kipawlkhopna leh nekkhop dawnkhop ding thupisak uh hi. Individualism sangin cooperation / collaboration thupisak zaw uh cihna hi.\nLawm ann nek ciangin a uhamte nek masiah khangnote in ne ngamlo uh hi. Khuavak mu masate nakpitakin zahtak uh hi. Khangthakte in khangluite khuamuhna nelhsiah dingin ngaihsun lo uh hi. Kizahtakna thupisa uh hi. Minam liante lakah uzaw kizahtakna thupi mahmah hi. Khangthak Zomite sungah tua pen pu le pa zatsa I zuih zawh nawn loh pawl ahi hi. Uzaw zahtakna a kisap bangin,u zawte lam panin zong khialhna a om leh amau a kiniamkhiat masak zawh ding thupi veve hi.“Listen to your elder’s advice not because they are always right but because they have more experiences of being wrong”.\nKhuado in ki-itna limlak hi. Khuado ni-in sa kibakin, zu kitulh uh hi. Amau a nek masak ding sangin midangte in ne masa leh deihsak zaw in kimasak se uh hi. A sisate nagawn deihsakna leh itna lakin si ansiah koihsak uh hi. A ki-it ngaungau minama hihna uh hong lak hi. Tua hangin ki-itna leh kikhualna lim vaphual na etteh uh hi. Tuhun Zomite in pu leh pate lungtang leh lungsim puakzia I ban zo kei zaw hi. A tunga i gen K-7 te tuhun khangthakte in zong I zop tohtoh ding thupi hi. I Christian upna tawh zong kituak mahmah sawnsawn hi. Pasian thu sungah I kisiansuah kul hi.\nJesuh hong itna mah bangin khat leh khat ki-it ding kisam hi. Midangte deihsakna leh huh nopna lungtang i kisam hi. I sepna ah kikumin kithuza leng kithutuakin kimavang ding hi. Mailam adingin kiginkholhna kician I neihkul hi. I ngeinate it in tuamah bangin ei leh ei zong ki-it ding kisam hi. Nationalism is not about culture or politics, it’s about both. It involves ‘culturalization of politics’ and ‘politicization of culture’.\n(Hih Thului (Article) pen Zomi Innkuan Tennesse, USA makaihna tawh kibawl Khuado Pawi 2016 ah Dr. Pum Khan Pau ii thugenna pan tom kim akilakhia kik ahi hi).\nNi Thupi Thuluui/Articles\nItem Reviewed: KHUADO THU LAIGIL Agelh ~ Dr. Pum Khan Pau Description: Rating: 5 Reviewed By: Cinpu Zomi


timestamp: atn

url: =Census [Zomi- 914] leh Tedim-a Bomb puakkham vaai\nCensus vaai-tawh kibuai kheukho-in Tedim-a CNF te' upaphual-a bomb puakkham vaai-pen kikoih khiapak laaitak-hi.\nHih bomb avaaihawm-pen Zomite' gaalkaap neihte hiding-a asehzong om-a, mi khutthak maimai khat-peuh hithei aci-zong ki-om tek-hi. Ahizong-in, Theoretical taktak-tawh lungngai lehang;\nZomi gaalkaapte-in tuabang niangnuang-tawh naseem peuhmah loding-hi. "Khutthak khatpeuh' khutmaa" cihding inzong bomb tangkhat tawmsan man hilo-in, apiang theilo thu ahihi. Tua ahihleh;\nKei' theory-ah (maanthei, khialthei):\nHih bomb apuakkham sakte-in census-tawh ei' manlah kheukho laaitak-in bang statement teng-tawh Naypitaw luh-a, angsung ahihkeileh anti-Zomism sepsuah sawm-hiam cihnop-huai mahmah-hi.\nBomb puakkham-in bangmah sialo, kuamah liamlo cih-pen tua apuakkhapna inn-ah sungtum pusuak, sungthu thei mahmah khat' puakkhapsak hithei-hi.\nZomi' khutmaa hilo dinghi, banghanghiam cihleh Zomi' khutmaa hileh CNF te' response-pen hihzah hi niikniak lodinghi.\nTua ahihman-in ahithei thu-ah, CNF te mahmah ahihkeileh amau mizat uital khatpeuh-in azat mi khat hithei-hi, bang meetna lamen-a hithei/bawlthei dinghiam cihleh;\nHih "Zomi" akicite ahiamgamh, khualaai nangawn-ah bomb apuakkhamsak mite, union lungsim neilo-a atuamtat, ….. ci-in gamuk thuneite' kiang-ah Zomi lehpanna thusunna-ah zatding evidence abawl-uh hithei-hi.\nBangteng lawhthei dinghiam cihleh "Census enumeration" -ah Zomi vaai hong sukha thei-a, 2014 Kiteelkholhna leh 2015 Kiteelna-a Zomi' mapanna-zong hong sukha thei-hi.\nTua ahihman-in, Zomi Kipawlna khempeuh pilvaangtak leh kigingkhol tak-a kalsuan nading warning sign khat-in ka' mu-hi. Pupate' paunaak zuui-in, "buiipi leikeii inzong khua ngaisung" acihtak-a, I' maainawt kawmkawm-in lamkiim lampaam scan zalhzalh zeelding hihang!\n"Tedim Khuanu Khuapa te' Laaihawm(TKKL)" acihna ahzong enlehang Zomi upapi-a I'seh, I' muante, tutadih makaai upa seemte' laaihawm angiimna-pen "Zomi" kicihloh nading hi tangial ahihman-in naakpi-a pilvaang kisam mahmah, kamkaih letsiam kisam mahmah dinghi. Hih TKKL leh bomb puakkham vaai-zong akinahvawh hithei-hi. "Chin" nuai-a code zatloh khaakding alau mite' geelna bang-a TKKL te alaam (အစီအစဥ် အတိုင်း ကၿပ)-zong hithei-hi. Ahitheithu (possibility/probability) om zeuhzeuh-mawk ahihman-in pupate' thuciin, "deeklam tuktum-zong gaal suakthei" acih mangngilh lo-a, mitvaal, bengvaal tak-a kalsuanding I-ki haanthawn-hi.\nTuipi gaalkhat pan-in,


url: =Lai Siangtho Sinna Laibu: Lai Siangtho Hong Hilh Thu In Bang A Hiam?\nHih Lai Siangtho sinna laibu pen Lai Siangtho in a gen thulu tuamtuamte pan thu na sin theih nading a kibawl hi a, tua thulute sungah gimna i thuakna ahang, i sih khit ciang bang piang i hiam, a lungnuam innkuan nuntakna i ngah theih dan le theihnop huai thulu dang tampi kihel hi.\nEi Ading Pasian Ngimna In Bang A Hiam?\nTu hunin haksatna hih zah takin a tamna ahang theinuam kha ding hi teh. Haksatnate ahi gimna, cinatna le sihna pan mihingte a suahtak nading Pasian in a bawl ding hun nai mahmah ta hi ci-in Lai Siangtho in hong hilh hi.\nJesuh pen kamciam Messiah ahihna a hang, hong pai na mun le amah Jehovah ii Tapa neihsun ahihna a hangte na sin lai in.\nTatkhiatna—Pasian Kiang Pan A Manpha Pen Letsong\nTatkhiatna a cih in bang a hiam? Tua panin bang hamphatna ngah thei ding na hiam?\nPasian Gam In Bang A Hiam?\nMi tampi in Topa Thungetna thei uh hi. “Na ukna hun hong tung hen”? a cih in bang a cihnopna hiam?\nLeitung Bei Ding Naita Hiam?\nLai Siangtho genkholh mah bangin leitung a bei ma, hun sungah tu in a nungta ihih lam i kiim i pam mite lungsim le gamtatziate in a lakna na kan lai in.\nGentheih Haksatna Ba’hang Hihzah Takin Tam A Hiam?\nMi tampi in leitunga a piang gentheih haksatna khempeuh tawh kisai-in Pasian mawhsak ding ahi hi, ci-in ngaihsun uh hi. Nang e bangci ngaihsut na hiam? Gentheih haksatna a pianna a hang tawh kisai Pasian genna na sin suak in.\nNa Innkuan Lungnuam Thei Hi\nJesuh in a lahkhiat itna pen pasalte, zite, nu le pate le tate in a etteh theih ding lim ahi hi. Ama kiang pan bang thu sin thei ding ihi hiam?\nPasian Biak Ding Teel In\nMidangte kiang na upna thu na gen ciang bang haksatnate tuak thei ding na hiam? Langdokik kul loin bang cih thei ding na hiam?\nPasian Kiang Ka Nuntakna Ki-Apin Tui Ka Kiphum Ding A Kisam Hiam?\nKhristian tui kiphum theih nading bang kalsuan ding kisam a hiam? Tui kiphumna in bang khiatna nei a, bang teng hong piangsak thei hiam cih na kan in.\nLai Siangtho In Bang Hong Sinsak A Hiam? cih laibu sunga a kizang kammal kopte le kammalte ii a khiatnate.


url: =Kuala Lumpur khuasung ah Motorcycle 500 val kizui ngelhngelh (Charity Event) :: ZOMI DAILY\nposted on 24 September 2017 at 7:23 pm Lomkholna: Malaysia, News, Sawltak, World\nMalaysia gamsung ah tuni Sunday zingsanglam in “Distinguished Gentleman’s Ride 2017” kici Motorcycle tuanpawi kinei in, Motorcycle bekbek 500 valbang kihel hi. Hih “Distinguished Gentleman’s Ride 2017” pen Motorcycle atuan mawkmawkbek hilozaw uh a, Charity Event khat ahihi.\nMalaysia gamsung ah hihbangdan “Distinguished Gentleman’s Ride” aneihzawh uhpen akum 6 na hitota a, Motorcyclist 500 valtak in amau neihsa ahoihpenpen niklepuan te silhin, lamzikpi tungah Motorcycle tawh hong vakkhia ngeingai uhhi.\nKuala Lumpur khuasung ah hih Charity Event pen Petaling Jaya, Section 13 aom Triumph Fast Bikes panin hongki pankhia uhhi.\nHihpen Charity Event ahih mahbang in Prostate Cancer leh Mental Health te adingin huhna, panpihna sum adonsak uh hi a, khuasung hihbang in “Distinguished Gentleman’s Ride 2017” aneihna tungtawn in RM8600 bang huhna ngahsak uh cihi.\nTua Motorycle tawh mihonpi tepen Puchong, IOI Mall ah ki tuntuah ngeingaiphot uh a, tuahit ciangin atawpna Final Stop ahi IOI City Mall Putrajaya ah khawl uhhi.\nVideo: More than 500 join Distinguished Gentleman’s Ride in KL\nHihbangdan “Distinguished Gentleman’s Ride 2017” pen Kuala Lumpur khuasung bekthamlo, Ipoh, Johor Baru, Melaka, Penang cihte leh adang khuatuamtuam ahzong kibawlzel cih kiza hi. Migilo Gangster te gamtat bangin Motorcycle tawh khuasung avakgawp, mipi alauthawngsak tepawl hilo bilbel in, nahoih asem, thupha abawl Charity Event hibilbel hi.\nMyanmar, Zogam ahzong abeisa 2011 March khasung in Sia Do Khup makaihna tawh Khitui Gospel Team te Motorcycle vive zangin Crusade bawlding in zinkhia ngei uhhi. Kawlpi (Kalaymyo) panin Ciau khenpek aom Tuicilh khua ah Crusade bawlin apai uh ahihi. Ciau paninzong Tuicilh khuadong pen tai 26 bang aphalai ci a, gamla mahmah hitaleh Kawlpi panin Tuicilh khuadong nikhatlam suahin Motorcycle tawh Crusade bawlding in kuankhia ek uhhi. Lo lampi ah Motorcycle tawh kapai uh a, vui khulua mahmah ahih manin, tonpih lawmte zong amel asa kitelzotak nawnloliang in, “kua nahia?” ci’n kidot kuldekphial ci’n Sia Do Khup in genngei hi. Sawltak #zomidaily\nPrevious: E-card bawltheihhun abeizawh Malaysia ah gamdangmi 14,000 kimankhin\nNext: Kuala Lumpur, Monorail meileng Station tungpan in numeikhat kiasuk in sipah


url: =Zunlampi Natna leh Na Zunlampi Cidam in A thahat ngiat na-ding. - Laibu Saal\nHome > Thuluui/Articles > Zunlampi Natna leh Na Zunlampi Cidam in A thahat ngiat na-ding.\nZunlampi Natna leh Na Zunlampi Cidam in A thahat ngiat na-ding.\nZunlampi Natna leh\nNa Zunlampi Cidam in\nA thahat ngiat na-ding.\nZunlampi natna ih cih pen, mikim phial in ih thuak ngei natna khat a hihi. Pawlkhat te zatui dawn kul lo in dam lel thei a, pawlkhat te ahih leh zatui dawn bek tawh damzo hi. Tua ahih zunsip, zunsa ciang bek ahih leh zatui nek akulloh hang, tua sang hong nasia zaw in ci hongs a in khua khawng hong sik leh bel akisam zatui zaha tawh kibawl ding kisam hi.\n1. Zunlampi natna ih cih bang hiam?\nZunlampi ih cih ciang in, Zun paina mun, Zunpaina mun le zunkholna kikal lampi, zunkholna leh Kal te ih gennopna hi. Tua zun lampi ah natna lungno hong lut in pumpi damlohna hong piang sak leh tua pen zun lampi natna kici hi.\n2. Zun lampi natna hong pianna a hang\nA. Ekthak khit kisawpsiang dan manloh hang\nZunlampi natna pen Pasal te sangin Numei te in nei thei zaw uh hi. Bang hang hiam cih leh Pasalte sangin Numeite’ zunlam pi tom zaw hi. Numei te tung ah zun lampi natna hong pianna ahang atam zaw pen, pumpi siantho lohna le ekthak khit nung kisawp siangdan siamlohna hang hi.\nEkthak khit kisawp siang dan ding:\nZun lampi ah lungno alut loh nadingin ekthak, zunthak khit tawsawp daan ki dop huai mahmah hi. Tawsawp ciangin tawvang sawp masa-in tua khitteh numei van na sawp pat leh tawvang ah a bang eksung ah a ki hel natna piangsakthei (E.Coli) lungno tuamtuamte numei van pan zunlampi, zunkholna, kal leh naubu lam ah ki zeelsak thei hi. Tua ahih manin tawsawp ciangin numei van sawp masa in tua khit teh tawvang sawp pat ding a hi hi. Tawvang sawp khit ciang zong numei van lam lawng kik kha kei in.\nB. Zun-ip hang\nZun kholna ah zun hong dim ciang in sazang te thupuakna tawh zun hongsuak hi. Zunsuak napi zun ih thak pah kei leh zunkholna a satakte pen zun tampi akikhol zawhna dingin kikol sak hi. Zun suak phet thapah lo-in, ih iip-iip leh zunkholna satak te kikol in kigak kik thei nawnlo ahih man in zunthak sim in zunkholna ah tawmta kikhol den hi. Tua aki khol zun sung ah, lungno tamnuam mahmah a, tua pan in zong zunlampi natna hong piang thei hi.\nTua ahih manin zun suah phet in thak pahpah ding kisam hi.\nC. Numeite kumtam khit ninkan hang\nKumtam khit nin hong kang ciang numei hormone ( Estrogen hormone) hong tawm semsem ahih man in zunkholna leh zunpaina a thazangte thanem in zunbu sungah zun hong kikhol zel hang leh hormone hong kiam hangin numei van keu a, lungno lut nuam deuh hi.\nD. Numei leh Pasal omkhopna hang\nZun paina mun le numei van omna kinai ahih manin, nu le pa omkhopna pan lungno lut thei hi. Pasal tam tawh aom khawm mun numeite’n zunlam pi natna ngah nuam deuh hi.\nSikhum, Zunkhum natna nei te, pumpi thanem te, AIDS natna nei te, Natna gil nei te, zatui a ne dente, naupaaite, zunlam pi ah mun khat peuhpeuh ah suang ataang te le zun thak theihna ding lampi aki thuah tawm te tung ah piang thei deuh hi.\n3. Zunlampi natna’ kihil zia te\n- Zunthak ciang zunsa ding\n- Zunsip ding\n- Zun suak pahpah ding ( Zun teivei)\n- Zun bu omna (Tai) na ding.\n- Zun’ mel san ding\n- Zun sianglo in dat ding\nA tung a te sang a suk zawk a leh\n- Cisa ding\n- Luaksuak in luakhia ding\n- Khua sik ding\n- Gilna ding\n- Nunzang (Ell) kham ding\n- Zunsungah sinai ki hel ding\n- Zun sungah Sisan tawmtawm kihel ding\n- Mai pawm ding\n- Khe bawk ding\n(Tua bang hong piang le kal dong ah lungno lut cih ki thei hi.)\n4. Zun lampi natna bang cih kibawl ding.\n- Zunlampi lungnop lut hi cih na kiupmawh leh anai aom siavuan khat peuhpeuh kiang ah kilak pah in. Kilak pah lo in ziakai kha le hang kal kisia thei-in, zunpai nawno thei hi.\n- A nasiat kei a nang leh nang na kibawlnop leh\n· Tui tampi dawn in, tui tampi dawn leng zun kitha pah pah leh lungno tawm tuam ding hi.\n· Tui haikhat sung ah Soda vui sikkeu lang sawh in dawn le cin zunsung a Acid dat te kiam sak in nop tuam ding hi.\n· Na tai teng anat leh Tuilum tawh zut in.\n· Vitamin C ne in vitamin c in zum lampi natna hong dal bek lo dam sak thei hi, Zunbu zong cidam sak hi.\n· Zu dawn ken, a khum lua tam dawn ken.\n5. Zumlampi natna apian lohna ding bang cih kidal ding.\n- Tui tam pipi dawn in\n- Natna dal zawh na ding in pumpi tha om nang hanciam in\n- Akisap ciang vitamin ne in\n- Sung khak sak kei-in\n- Zuan suah phet tha pahpah in, iip kha ken\n- Ek thak khit ciang tawsawp dan siam in\n- Pumpi san thona lam hanciam in\n- Nu le Pa om khopma sawp siang phot in\n- Nu le Pa om khop khit ciang zong zuntha in sawpsiang in\n- Bombi sungten asiang nikhat khatta laih in\n- Mi dang tawh puan, bompi kisilh khel kei in\n- Puan taih sitset in silh pan in\nZomi eLibrary/Laibusaal hanciamna tawh Laigelhsiam’te cial in aki gelhsak ahi hi.\nItem Reviewed: Zunlampi Natna leh Na Zunlampi Cidam in A thahat ngiat na-ding. Description: Rating: 5 Reviewed By: Cinpu Zomi


url: =Nainganzi Khuapi Zinna ~ Khaibawi :: ZOMI DAILY\nposted on 22 January 2015 at 7:02 pm Lomkholna: Khaibawi, News\nNainganzi Khuapi Zinna\nCanberra pen Australia gam I khuapi Australian’s National Capital ahi hi. Political Capital a kicih na mun zongh om ahih manin eilamte pau in Nainganzi Khuapi cih kammal kong zat ahi hi. Adang min pawlkhat zong neilai a,bushland, bush capital aci zong om hi. Singkung a tamnan hikha ding hi. Canberra pen agam satte pau hi-a, mikang pau in meeting place ci uh hi. Pu. Zokhai in eipau in a lehkhiatna khat leh hong genna ah dawnbang tuahna ci ahih manin ngaihsutsiam, leksiam kasa hi. Canberra khua pen ei Zogam danin mualtung kuamzang piankhat hi-a, a khua hun zong vot in nuam mahmah hi. A kim a, mual pawlkhat bang thangmual leh Zogam mualsang pawlkhat tawh ki bang pian a, I lung hong lengsak simtham hi. Steve Parish in Canberra tawh kisai a laibu bawlna khat ah kum 1913 in Water Burley Griffin ngaihsut siamna, gelsiam na tawh ki phut hi, ci-in gelh a, laibu pawlkhat ah 1908 a kiphut aki cihna mun zong om hi. Nidanglai I Zogam danin singkung tam mahmah in nim dildial a, sun ciangin zong na vot hiuhiau hi. Parliatment House, Hight Court, Embassies or High Commisions, Landmarks, Musems, Art Galleries leh muhnop a tuamtuam om hi.\nNi 12/01/15 Monday ni sun Zum vai tuamtuam hangin Khuasung kapai a, ka ciahkawm in Canberra Khuapi zinna ding Meileng Letmat kala kawm hi Australia Meileng first class leh second class India lam danin aki bangci lamdan hiam, first class ah ann le tui a mawkna in apia uh hiam, lupna delhphah, lukham, niangtui leh a tuamtuam a\nmawkna in apia uh hiam, cih a vaisaite ka dot leh bangmah ki pialo hong cih ban-ah aki lamdan luatna om kei hong cih san hi. India leh Kawlgam bangah ki lamdang mahmah mawk ahih manin um zolo in bang aci peuhmah hiam ci-in neilo pipi in first class mah kala teitei hi. A vaisai nu bangin second calss mah lakding in hong deihsak zaw a, Sydney leh Canberra kikal beek second class tawh na paizawding hiam, ci-in hong genliang hi. Vaite bangin hong khemkha leh ci-in first class mah tawh paining kaci veve hi. Meileng dinkhiat hun ding pen nitak nai 10:10pm hi-a, Sunin Pa. Piangpi( President: Zomi Innkuan Queensland) hong zin tawh kituak ahih manin ama kiangah huhna ka ngen a, amah zong guahzu daikaita leh Pasian a zahtakna leh minam a it manin a Mawtaw tawh hong pai a, nitak nai 9:30pm pawl in ka omna inn uh hong tung hi. Kei zong ki thawi pah samsam in ka dingkhia uh hi. Tua ni nitak pen guahzu neknek den mawk a, Meileng khawlna ka tun uhteh ki holim theih dan zong omlo ahih manin nawhsa tak-in ka kikhen mai uh hi.\nMeileng pen India leh Kawlgam bang loin ahun ciangtan omsa mah bangin hong tunglian a, kei zong kahto pahin first class leh second class a kilam danna theinuam ka hih manin a sungteng khat le khat kawmin ka en kawikawi hi. Tutna leh ana khempeuh ki bangin first class pen tawmcik siangtho zaw hi. India Meileng pen tutna I ngah nak leh nuamtak in ki lumthei a, first class ahih leh puanza, lukham hong pia in neek le dawn zong leikul nawnlo hi. Australia meileng pen ki lumtheilo a, I tutna tawm awnthei bek in neek le dawn leikul hi. Dawntui bel a mawkna in a nunglam ah om a, a duhte vapai in va dawn ziauziau ahi hi. Sydney zingsang nai 6:59am in ka tungah tua panin Meileng ki khek in nai 12:12pm in Canberra ka zuan uh hi. Canberra Meileng khawlna nitaklam nai 4:29pm in ka tunguh a, Sia.Thangbawite nupa in hong na dawn uh hi. Tua panin amau innlam ka zuanpah vingvengh uh hi. A inn uh ka tun ciangun na nopci peuhmah ban-ah Australia gam pen inn lam dan zong khua khat le khua khat a kibat khit loh lam ka phawk hi. Ahuan uah, maiteh, mehthuk, tangkuangteh, lenmui, manta,nanan leh a tuamtuam nacing uha, I gamlam hong phawksak liang hi. Koikoi ah omtaleng I pianna I gam I lei kingai, kiphawk bek‘ hilo in I nek, I dawn I khankhiat pihte mah kiduh veve ahih lam hong phawksak hi.\nParliament Innpi Hawhna: Ni 14/01/15 Wednesday ni-in kava en uh hi. India a tawh na ki lamdang mahmah a, I utut na mun khempeuh suakta tak-in ki en kawikawi thei hi. A sungah I lut dingteh security te’n hong velphot in I konggak leh I khutbulh naite zong Computer tawh hong velsak phot uh hi. A sungah I ut bangbang in Phone tawh ki pauthei in Maan zong ki puathei ki lathei hi. Coffee zuakna leh neektheih tuamtuam ki zuakna mun zong omin nopci mahmah hi. Sia. Thangbawite nupa tawh ka thum un Coffee dawnin tawlkhat ka tawlnga phot uh hi. Parliament Innpi pen dawl 4 khawng hi-a, a kim pen paknam tuamtuam leh singkung nam tuamtuam tawh kizemin etlawm mahmah a, mun pawlkhat ah lopa dum dide hi. A sung siangtho mahmah in, Inndei tuamtuamte leh gam-uk makai ulian tuamtuamte thu kikupna munte zong va enin lungsim thungetna amau ading leh nikhat niteh Zomite hih mun-ah Zum akah nanguh thungetna ka nei uh hi.\nA innkhum pen zaipi zang dide in lopa eng zong mun pawlkhat ah po litlet hi. A tungkhum ah tausangpi khat zong bawl uha, ei mihing pumpi hanciamna bek tawh kikah theih tuaklo hi. A innkhum zang ah zong Austrlia gam makaita ding leh nikhat ni teh khangthak Zomite inntek na mun, vaihawmna mun leh hih mun panin Zogam leh Zomi tampi tak in phattuamna tampi a ngahna dinguh thungetna Nu Pak makaih na tawh ka nei uh hi. Thunget khitteh kaphawk thukhat in US White House ah thungen khat in Pasian in Zomi numei Nu Khan na zanga, Australia Parliament House ah thungen khat in Zomi numei Nu Pak na zang leuleu ahih manin Pasian in Zomite hong zatdan lamdang kasa a, nikhat niteh Zomite tung tawn in Pasian in na lamdang tampi leitungah hong semkhialai dingin ka lamen hi. Nu Pak hong genna ah hih mun ading leh kumpita ding thungen pawlkhat omin ah hih sung munkhat ah kimu khawmin thu ngetkhopna ki neizel hi. A tel mahmah mite bek uh ki helsak hong ci hi.\nA inn mai ah tuiluang sialsial sak uha, va-ak kang leh vasa tuamtuam zong tua tuisung ah na kibual uh hi. Va-ak kang ka muh na mun thupi ah a thumveina hita a, va-ak kang kamuh ciangin Dr. Cinpu( Dr. Hau Za Cin) ka phawk pahpah hi. Bang hang hiam cih leh Melbourne ahawh lai-a, vaak kang leh sakhi kang a muhte hong gelhkhiat kasim kha a, za ngeilo mu ngeilo leh ummawh vetlo ka hih manin ka lungsim sungah lamdang sak‘luatna hong khang hi.\nHih Parliament Innpi mai-ah Zogam leitang Gullu Mual itna leh Zomi namte minam mangthang asuah ding a ut loh manun Australia gam aom minam it pawlkhat te’n a na lahkhiat na mun uh hi-a, thupi kasa mahmah hi. Amau pailai in eimi inn khat zong om nailo in pawlkhat vanleng tawh lengin, pawlkhat leilawm zui-in Mawtaw tawh sun le zan cilo in ni 1,2 bang a vapai uh hi mawk hi. A haksat dan, agim dan dinguh ka ngaihsun ngamkei hi. A mun atun uhteh gimnu cin ci-a, tuivot asuah ding, a na vaidawn ding kuamah omlo dinga, amau mah ki pei in ki tangzangsak dinguh cih ka ngaihsutteh New Delhi leh US Washington DC a omte kaphawk hi. Nai 1,2 sung gam le minam itna lakding in ani asim apai uh hi-a, thupi kasa hi. Hih mun Zomite tuallen na-ah ka paikhak, kava muh khak, ka vasik khak limlim manpha kasa hi.\nA Innsungah laibu leh van tuamtuam ki zuakna zong omin kawlte nupi khat zong laibu sai ngak-in na om hi. Kawlpau tawh ka hopih uh leh Christian ahih na leh Presbyterain ah kikhawm ahih lam hong gen hi. Sia. Thangbawi kiangah Kawlgam ah ka omlai in Zangkong University ah laihilh kasem a, hih mun ah nasem nuam aom leh online panin zong kizong thei hi, cih gen hi. Capturning The Spirit of Australia’s National Capital cih laibu khat leh tawtang kepna sumngo a, abawl uh Parliament innlim atuang nih leh Australia gamlim khat phawknading dankhat in ka lei hi. Ka ciah dingteh keikia awng‘leng lah aki manna omlo in a lungsim paikhial hong kisading ahih manin nunghei kawmkawm in Zotate zaitha sanna innpi mai-aw, khangdamtuiluang, tulsing tuamtuam leh phialva tuamtuam tawh etlawm sicia, ci-in ka ciahsan mai hi.\nAustralia War Memorial Innpi Hawhna: Ni 15/01/15 Thursday ni-in hih mun kava en uh hi. Khangno galkap mangpi John Trelor hanciamna tawh May 1917 kum a, a napat uh hi-in ni 11 November 1941 ni-in na honna(opening ceremony) nei uh hi. Leitung galpi hangin galkap 102,000 kim si-in ciamteh uh a, gam le minam ading a, a nuntak na pia paltan te maan munkhat ah suang zihziah uh hi. A van zatte uh zong a lukhu, athau, gunkuang, tembaw, namsau, thautang,kawnggak cih bang dan a tuamtuam tampi tak kemcingh uh hi. Pawlkhat a lim tawh suai uha, a mel uh mihing mah tawh ki bangsak uh hi. A galkap len uh leh a gal kido lai tak uh, a ki thahlai tak, pawlkhatte a tuitawi laitak, sakol tawh a galkap laitak, pawlkhatte a sih dan cih bang‘ a tuamtuam koih uh hi. Ki etcim thei vetlo hi. Hici bang van le nate ka muhteh Zogam leitang itna hangin apham mi hangsan ngalliamte ka phawk a, en zong hici bang danin ki neithei, ki kemthei leh cih lunggulhna hong lut hi. Kawlgam leh gam tuamtuamte zong kihel uh hiding hiven, mun khat ah Burma na tuang in munkhat ah kawllai tawh haa(dental) tawh kisai na kigelh hi.\nA inn pen golpi khat ahih ban-ah a dawldawl in lam uha, ni 2,3 sung bang ki enkhop ding hi. A gei ah tuikuangpi khat bawl uha, tua tui sungah huhna a pianuam te’n sumtang lawnsuk uh hi. Ka nung ka mai ua te’n zong lawnke uh ahih manin ko zong Sumtang………. kalawn uh hi. Zomite huhna zong a kihelkha hita ei. A sungah ka vak leh laibu pawlkhat na kizuak a, hih inn tawh kisai laibu A PLACE TO REMEMBER AUSTRALIAN WAR MEMORIAL SOUVENIR PUBLICATION kici laibu khat kalei pah hi. Ka nai ka et uh leh nai 4:00pm hong sat dekta ahih manin mundang ennuam mahmahlaita le-ung kithawi in ka ciah uh hi. Sydney aom I sanggam lam te’n Sia. Thangbawite nupa Gospel dingin sam uh ahih manin amau zong kei tawh Sydney ciang kiton theiding ci-in tonkhawm nuam uha, meileng letmat ka ciahkawm un kala uh hi.\nTu hunlai tak Canberra pen nitak nai 9:30 kimin khua mial pan a, a zingciang’ ciahtading ka meileng uh zingsang nai 6:50 ahih manin ka lumbaih uh hi. Taxi ka genkhol uha, amau zong zingsang nai 5 sat madeuh in hong tung uh hi. Ko nai 4 in na thota ka hih manun kithawi khinin ka paipah uh hi. Taxi hawlpa pen India Punjabi ten a hi mawk a, lamdang kasa dektak hi. A hun lian mahin Meileng hong tunga Sydney zingsang nai 10:56am in tungin tua panin Sia. Thangbawite nupa tawh ka kikhen uha, Meileng ki khek in kei nai 11:41am in Sydney panin ka dingkhia hi. Ka tung hun ding pen nitak nai 8:50pm hi-a, khua nakmial mahmahta ding a hihteh ci-in zingciang kua’n vaineilo zawdeuh ding cih ngaihsun kawmin Coffs Harbour Zomi Innkuan President Pa Mang Phone in na manding leh hong dawnin ka cih leh aman’ zong kikhop neinung in ahih hangin hong dawn veve ning hong ci ahih manin lungdamin ka amen pah hi. A cih bangin ka tunlian leh amah zong a Mawtaw hoih pen tawh hong tunglian a, ka omna uh inn dong’ hong kha vingvengh hi.\nKa zin dingin Zomi Innkuan President khat in hong kha-in ka ciahteh Zomi Innkuan President khat mah-in hong dawn pen lamdang kasa a, gelkholhsa khat hileh zong kipelh kha kiauthei dinga, cih ka ngaihsutteh a beisa minam ading ka hih theihzah sitlo a ka ki helnate ka hawmthawh hi. Topa’n amau innkuan nih leh zin hong do a, asuk ato ah hong vakpih Sia. Thangbawite Innkuan thupha a zahtampi tawh na thuksak kikta hen.\nTutung Canberra ka zinbel a khua hun lah nuamin I Zogam tawh na ki bang pian a, muhnop tuamtuam tampi na om ahih manin ka kisik het kei hi. Australia gam na zin leh phaksawm hamtang in na kisik hetkei ding hi. Zintun nading zong nidang banglo in Pasian in Zomite tun’nang innkhat hong vaihawm sak khinta hi.\nPrevious: Emergency Phone Numbers Pawlkhat\nNext: Ngeina le Biakna ihcih banghiam? ~ Dr. Chin Khua Khai\nYangon ah Zomi Nam Ni kibawlding: Lungdam kohna\nRussia te galvanleng khat kikapkhia, ahawlpa zong ki kaplum


url: =Thawhkiknate (Resurrections) ~ Rev. Zam Khat Kham :: ZOMI DAILY\nposted on 27 March 2015 at 10:52 am Lomkholna: Article, Biakna, Zamkhatkham\nMi khempeuh a hun kibangin kithokiksak ding hi, ci-a Laisiangtho tawh kituak het lo ngaihsutna khat in Laisiangtho sunga genkholhnate a kikhiatna ah lungmanna tampi piangsak hi. Hih banga ngaihsutna ah thawhkikna tawh kisai Laisiangtho sunga genkholhna tampite hoihtakin kingaihsun kha lo, cih bel kilang mahmah hi. Laisiangtho in hong hilhna ah bel, thawhkikna khat bek om lo-in thawhkikna limlim sagih bang om zawsop a, pawlkhatte a beisa huna piang khin hi-in, pawlkhatte kum tul khat sung Khazih a maan ma leh a maan khit cih bangin hun sawtpipi in hal zawlai hi. Mi khempeuh amau’ hun ciat leh amau’ mun ciat ah thokik ding hi, ci-in Laisiangtho in hong hilh a, mihingte’ nuntakna tawntungin kizom paisuak ding hi, ci-in hong hilh hi. Thawhkikna thu i sinna ah genkholhnate leh mihingte’ upna leh ma-etnate a kizop ziate kimu thei ding hi.\nA. Zeisu Khazih Thawhkikna\nThawhkikna khempeuh lakah a masapen bel, Thuciam Lui sungah kigenkhol-in (gentehna-in Late 16:9-10), tangthu-a a piang taktak ahihna lungdamna thubute ah kigena, Sawtakte’ Tangthu pan kipanin Thuciam Thak sungah upna thugil khata kigen Zeisu Khazih’thawhkikna ahi hi. Paul in ICorinthians 15 sunga a gen mahbangin thawhkikna thu pen Christian upna leh lam-etna khempeuh a kingakna upna thu laigil taktak ahi hi. Laisiangtho in thawhkikna khat sanga tamzaw a genna thu i genna ah, Zeisu Khazih’ thawhkikna pen a dangte tawh kibang lo-a tuampian vilvel a beisa huna piang khin thu khat ahihna i ciapteh ding thupi hi.\nB. Jerusalem Khuapi-a\nKhazih a thawhkik hun laitakin, Matthew 27:52-53 a a gen bangin thawhkikna i cih bangci bang hiam cih hong lak thu khat piang hi. Hih munah, Zeisu Khazih a si-a a thawhkik laitakin, “hante kihong hi; a ihmu misiangthote’ pumpite hong thokika, amah a thawhkik khit ciangin han sung panin hong paikhia uh a, khuapi siangtho sungah lut-in, mi tampite’ tungah a kilang uh hi” ci-in na gen hi.\nA piandang simsim hih thupiang tawh kisai-in Laisiangtho mun dang khat beekah a kigen gehna om lo hi. Tua hante Khazih’ a sih laitaka kihong ahih hangin, Laisiangtho in hong hilhna ah, Khazih pen sihna pan a sia ngei nawn lo dingin thawhkikna pumpi tawh a thokik masapen hi, ci ahih manin, Khazih mahmah a thawhkik matengin tua misiangthote thokik lo hih leh kilawm hi. Lazarus-te banga huntakna kipiakik pawlkhat bel si kik lelin kivui kik lel dinguh a, Khazih bel sihna a thuak kik nawn peuhmah lo dinga thokik ahi hi.\nKhazih’ thawhkik hun laitaka thokik, a mal mahmah-a zong a tam khol lo misiangthote’ thawhkikna bel, Siampite’ Laibu sunga biakpiakna a tangtunna hi leh kilawm hi. Jehovah’ pawite’ lakah a thumna (Siampi. 23:9-14) pen Israel mite in an lak a kipat ciang vua Topa’ mai-a veii dinga a kigawi nai lo buhphalte te Topa’ mai-a piakna leh a kila ding ante’ hangin a kilawm banga biakpiakna a neihna uh ahi hi. Khazih a thawhkik laitaka thokik misiangthote in sihna panin Khazih bek thokik lo-in anlak bangin genteh lehang, ama’ nungah tampi-in hong zui lai taktak ding hi, cih a lahna (token) ahi uh hi.\nMi pawlkhat in bel hih thawhkikna pen Lazarus-te’ thawhkikna bang hi lel hi, ci-in a ngaihsut uh hangin, Khazih’ thawhkik huna a thawhkikna un tua mite’ thawhkikna pen a tawntunga kimang ding thawhkikna ahihna hong laka, a sep dingteng uh asep khit uh ciangin vantungah kilato taktak ding uh hi. Thu khat ah, misi khempeuh thawhkikna khat bekah tho khawm lo ding ahihna zong hih thupiang in hong lak hi gige hi.\nC. Pawlpi’ Thawhkikna\nA misiangthote’ adinga Khazih’ hong paina thu leh Rapture thu i genna ah i gensa mahbangin, a mite’ adinga Khazih hong pai ciangin Khazih’ sunga sisa mite hong thokik dinguh a, nungta lai -a kikhel mite tawh hun laka Topa dawn-in vantungah kilato ding hi. I Thessalonians 4:13-18 leh I Corinthians 15:51-58 in hong hilh mahbangin, a thokik misiangthote leh a kikhel misiangthote in Khazih’ thawhkikna pumpi tawh a kibang thawhkikna pumpi ngah ding uh hi (I John 3:2). Pawlpi’ thawhkikna pen mi honpi thawhkikna lakah a masapen hi-a, tua nunga thawhkiknate’ madawk ahi hi.\nD. Thuciam Lui\nJob 29:25-26 a i muh mahbangin, Thuciam Lui sungah thawhkikna thu a kigen niloh hangin, genkholhna tampi na om khol lo hi. Ahi zongin, a kigenna munte i et ciangin, a mite’ adinga Khazih’ hong paina Rapture ah thokik lo-in, leitungah Khazih hong pai kik hun ciangin Thuciam Lui misiangthote thokik dinguh ahihna kitel hi.\nDaniel 12 sung tang khatna ah Gimna Lianpi hun na kigena, tang nihna ah tua nunga zui pah ding leh tua tawh kisai a khupna bangin thawhkikna thu na kigen hi; tua ahih manin Thuciam Lui misiangthote Rapture ah thokik lo-in kumpi gam a kiphuh hun cianga thokik ding ahihna kitel mahmah hi. Job sungah zong hih bang thu mah kimu a, thawhkikna hun pen hong Tanpa leitungah a din hun ciang ding ahihna kimu hi.\nTua banglian mah-in, Isaiah 26 sunga leitung pan misite’ luangte a kiphotna thawhkikna thu a kigenna ah, Khazih in\nleitung thu a khenna tawh kizomin na kigen hi. “Khazih’ sunga si mite” cih kammal in Rapture cianga kithokiksak ding mite kuate hiam cih hong hilh hi (I Thess. 4:16). “Khazih’ sunga” cih kammal in tuhun-a Khasiangtho baptaizna tungtawna thu-ummite’ dinmun hong laka, tua pen Thuciam Lui misiangthote’ tunga piang ngei lo, Sawltakte’ Tangthu 2 sungah a masapen-a piang ahihna kimu hi. Laisiangtho khia mite’ ngaihsutna a kilamdangin pawlkhatte in Thuciam Lui misiangtho zong Rapture ah thokik ding hi, a ci phial uh zongin, hih leitungah Khazih hong pai kik cianga piang ding ahihna kitel mahmah hi. Bang bang ahi zongin, kum tul maanna hun ma peuhmah-in Thuciam Lui misiangthote ahi a pawlpi ahi zongin kithokiksak ding hi.\nGimna Lianpi hun sungin a upna uh hanga thahna a thak mite a kumpi gam phut dinga Khazih hong pai kik ciangin kithokiksa ding ahihna a tuam vilvel-in kigen hi. Kilaakna 20:4 ah John in, “Zeisu’ ading teci a panna uh leh Pasian’ thu hanga ngawngtanna a thuak, sapi bia lo a, a tangtang tunguh ahi a a khut tung vuah ahi zongin sapi ciaptehna a ngah lote mite’ khate mu-in” tuate “Khazih tawh kum tul khat mang khawm uh hi” ci-in kigen hi.\nGimna Lianpi sunga a upna uh hanga thahna a thuak mite a kumpi gam phut dinga Khazih hong pai kik ciangin thokik dinguh ahihna hih lai ah siangtakin kigen hi. Kilaakna 20:5 ah, “A si midangte bel kum tul khat a bei matengin a hing kik kei hi. Hih pen thawhkikna masa ahi hi” ci-in kigen lai hi. Hih thawhkikna ma-in Khazih’ thawhkikna, pawlpi’ thawhkikna leh Thuciam Lui misiangthote’ thawhkikna, cih bangin thawhkikna dang om khin ahih manin bangci bangin hih thawhkikna pen thawhkikna masa hi thei ding ahi hiam, ci-in kidong nuam hamtang kha ding hi.\n“Thawhkikna masa” a cih ciangin a hun-in a kihal mahmah hangin midikte’ thawhkikna khempeuh a genna ahi hi. Amaute khempeuh, mi gilote’ thawhkik ma-a thokik “a masa” te ahi uh hi. Hih thut tawh kizui-in, “thawhkikna masa” cih kammal pen bang hun bang hun-in thokik ta le uh, Khazih’ thawhkikna nangawn a khel misiangthote’ thawhkikna khempeuh a kigenna ahi hi.\nF. Kum Tul Maanna\nKum tul maanna hun sunga misiangthote’ thawhkikna nading tawh kisai-in Laisiangtho in a genna mahmah om lo mawk ahih manin pawlkhatte bangin kum tul maanna sunga lut misiangtho peuhmah si nawn lo ding hi, ci uh hi. Kum tul maanna a bei cianga misiangthote’ kilaak nading tawh kisai zong Laisiangtho in gen kikeuh lo hi. Tuhi-a misiangthote’ adingin hih thute lunghihmawh nading tu om lo a, a kumpi gam phut dinga Khazih hong pai kik khit ciangin hih thute tawh ki kisai thute hong kilak thei lua hi.\nAhi zongin, Gimna Lianpi nawkin kum tul maanna sunga lut mi pawlkhat a kum mahmah uh zong ham khin dinga, kum tul taktak nungta khol kei le uh kilawm kisa limlim pong hi. Adam leh Christian masate mahmah zong kum tul khat na nungta lo uh hi. Tua ahih manin hotkhiatna ngah-in kum tul maanna sungah a lut-in a khankun uh a kisausak mahmah hangin pawlkhatte si kha ngel ding uh hi, ci-in kiseh thei hi.\nIsaiah 65:20 ah, “Naungek-a si cih bang om lo dinga, a khan khin lopi-a si kuamah om lo ding hi: bang hang hiam cih leh naungeka site kum za pha ding hi; kum za a pha mawhnei mite in hamsiatna thuak ding uh hi” ci-in hong kigen hi. Kikhansau thei mahmah dinga, kum za a pha mite khangno lai mahmah ding uh hi, ci-in hih mun in hong hilh hi. Kum tul maanna hun sungah a ham khin mite nangawn a khan khin-in si pan bek ding uh hi. Kum za banga si mite bel a mawhna uh hanga si baih mahmah uh hi dinga, thukhenna lim-in sihna a tung ding ahi hi.\nBang bang ahi zongin kum tul maanna hun sunga si misiangtho om veve leh kilawm mahmah a, tuate kum tul maanna a bei ciangin kihtokiksak ding hi. Ahi zongin Laisiangtho sungah hih thu a kician liana a kigenna om lo a, tu-abangin gen lehang kikhial lo pen ding hi. Kum tul maanna sunga si misiangthote a kithawhkiksak hun mah-in a nungta lai misiangthote zong pawlpi a kilaktah mahbangin hih leitung pan sihna thuak lo-in kilakhia ding hi. Tuhun-a leitung leh vantungte a kisuaksiat nadinga kiginkholhna hi ding hi.\nG.. Mi Gilo Mawhnei Mite’ Thawhkikna\nThawhkikna laka a nunungpen thawhkikna bel mi gilo mawhnei mite’ thawhkikna ahi hi. Kilaakna 20:11-15 ah, a lian a kang tokhom thukhenna tawh kizomin, a kithokiksak ngei nai lo a sisa mawhnei mite khempeuh kithokiksakin thukhenna thuak dingin Pasian’ mai ah kidingsak hi. Van thak leh lei thak a kibawl ma-a thukhenna nunungpen ahi hi. Hih thukhenna tawh kisai a cingzaw-in mailam ah i gen lai ding hi.\nA huampi-in en lehang, mi khempeuh kithokiksak ding, ci-in Laisiangtho in hong hilh hi. Daniel in a gen mahbangin, “Leivui laka a ihmu mite hong khanglo dinga, pawlkhatte nuntak tawntungna leh, pawlkhatte tawntung thukhenna ah kithosak ding hi” (Dan. 12:2). Mite a sih hangin, mi khempeuh kithokiksak dinga, ahi zongin thawhkikna khempeuh kibang kim lo ding hi . Nuntakna-a thawhkikna pen minthanna tawh kidim thawhkikna hi a, thu-ummite in Khazih’ pumpi bang pumpi ngah ding uh hi.\nThukhenna thuak dinga thawhkikna bel lauhuai mahmah ding hi. Mihingte a tawntunga kimang ding pumpi kipia dinga, mawhna tawh kidim-in natna leh haksatna thuak dinga thawhkikna ahi hi. Dawimangpa leh a vantung mite bangin, mei liipi sungah a tawntungin om suak ding uh hi. Hih thu hang mah-in mei-a kaatna pan mite a kikaikhiat theih nadingin mite in leitung mong dongah lungdamna thu gen uh a (Jude 23), Pasian a um lo mite’ tunga tung pelmawh ding Pasian’ thangpaihna pan a hotkhiat zawh nadingun hanciam uh hi. Midikte’ adingin thawhkikna pen lam-et khempeuh’ bulpi hi a, rapture hong tun laitaka nungta lai mite in sihna ciam kha lo-in laktohna a ngah teii uh hangin, leitung mi a tamzaw han sung pana a thawhkikna uh tungtawnin leitung tawh a kituak pumpi panin vantung tawh kilawm ding pumpi-a a kikhel dinguh Pasian’ gelna ahi hi.\n1. A si mi khempeuh sihna pan a kithokiksak ding hiam?\n2. Sihna pana a kithokiksak masapen kua ahi hiam?\n3. Matthew 27:52-53 sunga kigen thawhkikna thu gen in.\n4. Pawlpi’ thawhkikna thu gen in.\n5. Bang thuteng hangin Thuciam Lui misiangthote hih leitunga Khazih hong pai kik hun ciangin thokik ding hi, ci thei i hi hiam?\n6. Gimna Lianpi hun sunga si mite’ thawhkik nading thu Laisiangtho in bang hong hilh ahi hiam?\n7. Kum tul maanna hun sungin a si mi a om ding hiam?\n8. Kum tul maanna hun a bei ciangin a nungta lai-a om misiangthote bangci dinguh ahi hiam?\n9. Mi gilo mawhnei mite’ thawhkikna thu gen in.\n10. Hotkhiatna ngah mite’ thawhkikna pumpi leh a mangthang mite’ thawhkikna pumpite a kilamdanna gen in.\n11. Bang hangin tawntung gawtna thu in mihing khempeuh tungah lungdamna thu hong gen nuamsak ahi hiam?\nPrevious: New York ah innkhat puaktam in meikang\nNext: Taangmi Adam, Mawhna tawh kisai


url: =Zomi America atung masa pen kua? ~ Sia Pau Khai :: ZOMI DAILY\nposted on 17 June 2015 at 10:30 am Lomkholna: Article, Paukhai, Theihhuai\nZomi uleh nau, Rev. ST Hau Go pen 1948 kum in America gam Philadelphia khuapi natung ahih manin atung masa pen hidingin kalam en hi. Amah sangin atung masa zaw aom leh hehpihna tawh hong gen un.\nBang hangin Rev. ST HauGo US gam na tung masa hiam cih theihhuai kasa hi.\n1. Second Baptist Church of German town ten apawlpi mi uh Joseph H Cope 1908 kum in Zogam ah Pasian nasem dingin hong sawl hi.\n2. 1908 kum in Hakha tungin kumnih sung nasem hi.\n3. 1910 kum ciangin Tedim ah hong om to in kum 28 sung na hongsem hi.\n4. 1915 kum ciangin Zolai tawh simtheih dingin Mate Laisiangtho honggelh sak hi.\n5. 1932 kum ciangin Zolai tawh simtheih dingin NT (Laisiangtho thak) honggelh sak kik hi.\n6. 1938 kum June 11 ni in Hakha ah hongnusia in June 12 ni in kivui hi.\n7. 1977 kum ciangin Zolai tawh Laisiangtho bup simtheih dingin inei thei a sangmang te gah mah hongsuak toto a tua Laisiangtho hong letkhiatsak pen Rev. Dr.Kam Khaw Thang te Rev.Khup Za Go te hong hito tahi. Amau te zong zahtakna leh pahtawina ipia hi.\n8. Cope Asihzawh kum 10 cin kum 1948 ciangin Rev. ST HauGo Philadelphia ah sangkah dingin va pai a tuni dong atanu te Dim te unau omlai a inn nuammahmah nei uh a ,Ei Zomi sungah US gam atung masa pen pa hongsuak hi.\n9. US leh Zomi te kizop dan iet ciangin Sangmang Cope tungtawn hongsuak mawk hi. Pasian hangin kizopna akipan hong suak hi.\n10. Rev.ST Hau Go apaizawh kum 64 acin ciang in Zomi te tu ni in atultul in Pasian thupha tawh lamtuamtuam panin US ipai thei ta hi.\n11. Pasian hangin US atung thei te ihih manin tuni in zong Pasian mah athupi pen in ikoih den ding thupi mahmah hi.\n12. US gam ah om napin US gam neihsa leh pilna te enghetlo in ingahzawh nadingin Pasian mah it in zahtak ciat ni.American te Pasian leh Zomi te Pasian kibang hi.\n13.US te leh gamthupi tuamtuam te alamlak Topa mah in Ei Zomi te honglamlak in honggualzawh pih tahen.\n14. Kum 2011 Oct 10 nitakin Zogam Sangmang sem te lak ah adamlai Nelson Tonu tawh kaki thei a, honggen na ah ” Hau Go zineih ni in kala sak hongsa kik ning ci in Piano tawh hongsa a- Thupha Zeisu Thupha Zeisu ” cih la ahihi.\nRev. ST Hau Go pen Zomi te adingin US gam adingin kong hong masa hongsak hi. Topa thupha, Rev.Pau Khan Khai\nPrevious: Zogam Lalpu Lasak pawi leh Interview na omding\nNext: Cidam lohna, “Kawngnat”\nThu pi mah mah ei, sia pau khai ,Zomi te a ding in tangthu hoih khat hi pah lian ei,mate?\nA suakcil naungek bangci kepding? (2) ~ Cing Van Kim\nA Manpha Zogam ~ Paul Thangpi\nKa zuihsiam loh tuanglam kazui


url: = Thathu taw kisai thukhun nam Lite in bang teng ziam?\nThathu taw kisai thukhun nam Lite in bang teng ziam?\nDokna: "Thathu taw kisai thukhun nam Lite in bang teng ziam?"\nZokikna: Thathu taw kisai thukhun nam lite in Jesu Khris upna hangin akinga ngupkhiatna thu manpha lungdamna thu tangko thei natu lampi ahi hi. Hi lungdamna thu sia hoitak ih tangko theina tuin a ol mama thu nam Lite a son nopna ahi hi.\nAmasa phit belin thathu taw kisai thukhun in, “Pathian in nang hong it a, nang a tuin a lamdang vai hong hawm sak hi” John. 3:16 na sungah, “ Pathian in leitung mite hong it mama ahi manin ama tapa a um mi theampo kisia ngawl a, tawntung nuntakna anga theina tuin Pathian in a tapa khat bek neisun hong piak dongin leitung mite a hong it hi” ci hi. John.10:10 na sungah, “Amate nuntakna kicing a nei thei natu hong pai kahi hi” ci hi. Pathian itna ih ngah thei ngawlna tuin bangin hong khak bel ziam? A kicing nuntakna ih neih theina tuin bang in hong khak thong ziam?\nAniina thathu taw kisai thukhun in, “ Leitung mihingte in maw nei ahi manin Pathian taw kikhuala hi. Tua ahi manin Pathian in eite a tuin hong ngeal sak nate ih he bua hi.” Romte.3:23 na sungah “Mi theampo maw uh ahi manin hong hun khia Pathian taw kikhuala hi” ci-in son hi. Romte. 6:23 na sungah mawna thaman ih mu thei hi. “Banghangziam ci le mawna thaman hong piak sia thina ahi hi” ci hi. Pathian in ama taw a omkhawm top tuin eite hong vawt ahi hi. Ahi hangin mihing te in mawna vawt ahi manin Pathian taw kipawl thei nawn ngawlin hong kikhuala uh hi. Pathian ngealsa nate sia ei leitung mite in ih kisiasak hi. Bangbang danin pua kik thei tu hi ziam?\nAthumna thathu taw kisai thukhun in, “ Jesu Khris sia ih mawna hangin a thi tuin Pathian sesa ahi hi. Jesu Khris hangin ih mawnate hong kimaisak a, Pathian taw amaan kizopna ih nei thei hi.” Romte.5:8 na sungah, “ Pathian in eite a hongit na hibangin hong lak hi. Eite mawnei ih hi laitakin Khris in eite tangin thina hong thuak hi.” 1Corinte. 15:3-4 na sungah ngupna ih nga theina tuin Khris ih heak tu le ih up tu kisam hi, “… Lai Thiangtho hong sonna bangin Khris in eite tangin hong thi hi. Ama sia k vui-in Lai Thiantho hong son bangin nithum zawk ciangin hong tho to kik hi…” John.14:6 na sungah ngupkhiatna ih nga theina tuin Jesu bek lampi ahina Jesu in amah le ama hong kison hi. “Keima in lampi ka hihi. Thuman le nuntakna zong ka hihi. Kei hong suang ngawlin kuama in Pa kungah a theng batu hi.” Pathian hong piakthong a lamdang ngupkhiatna bangbangin nga thei tu hi ziam?\nAlina thathu taw kisai thukhun in, “ eite in ngupkhiatna ih nga thei natu le ih nun takna sungah Pathian hong ngeal sak nate ih heak theina tuin Jesu Khris sia ngumpa le Topa in ih san tu ahi hi.” John. 1:12 na sungah, “ Ama a umte le ama min a um theampote tungah Pathian ta suana za Pathian in a pia hi” ci hi. Sawltak.16:31 na sungah, “Topa Jesu na up le tatkhiatna na nga tu hi!” ci hi. Jesu Khris upna le Pathian hong hesuakna hang bek tawin ngupkhiatna ih nga hi” (Eph. 2:8-9).\nJesu Khris sia na Ngumpa le na Topa in na sang nuam le hibangin thu na ngen thei hi. Ahi zongin hi thungetna taw tatkhiatna na nga batu hi. Khris deina bangin ngamta lete ngupna na nga tu hi. Hi thungetna in Pathian um na hihun lam ama tungah sonn na hi-a, ama hong piak tatkhiatna hangin ama tungah lungdam kona zong ahi hi. “Topa awng, keima in nang hong langdo ka himanin thukhenna a thuak tu ka hihi. Ahizongin Jesu Khris in ka thuak tu thukhennateng hong lak sak siat zo hi. Ama ka upna hangin mawmaisakna a nga tu ka hihi. Ngupkhiatna ka nga na tuin ama ka muang hi. Alamdang nong hesuakna le mawmaina – tawntung nuntakna letsong hangin lungdam kong ko hi!Amen!’’


url: =‘Hi, Hope Channel’ - Zomi Adventist Innkuan\nNew Zealand, August 31\nNew Zealand gam, Kerikeri saklam aa om khuapi khat ah pastor a sem, William Arama in lungluut takin e-mail khat sim hi.\n“Hi, Hope Channel. Ka zi tawh ka nupa un Kerikeri ah a sawt lo in hong kikhiin ding hi ungh. Tua hun ciangin ka kikhop nadinguh biakinn ka zon uh kul ding hi. Nung deuh in, Kerikeri a om kimawlna innpi ah mi khat in hungeelna a bawl khat ka mu kha uh hi. Tua mun ka tun uh ciangin tua pa ka contact ngah loh khak ding ka lung himawh hi. Na hungeelnate zongh ka deih mahmah hi. Khris sungah na sanggam, Colin Horsfall” ci-in kigelh hi.\nTua lai a sim ciangin William lungdam mahmah hi. A nasepnate mite in lunglut in na en uh a, mi tampite’ lungsim sukha hi, cih thei ahih manin angtang kisa mahmah hi. Tu-in hih nupa kopte ama’ pawlpi ah hong pai nuam uh hi ta hi. Lungdamna tawh kidim hi.\nColin te nupa-in Hope Channel na en zel uh man in a lungdamna thu, William in lai tawh thuk kik hi. Kerikeri pen New Zealand gam khuapi ahi, Auckland pan in saklam tai 155 (km 250) khawng a gamlatna leh inn 7,500 khawng a pha khuapi neu khat ahihna gen hi. Tua lai mun ah Adventist pawlpi mite Sabbath ni sim, zingsang nai 10 in kikhawm den ahihna zongh gen hi.\n“Na nupa un ko kiangah nong kikhop theih uh leh bel lungdam mahmah nung ei. Kong huh theih ding uh a om khakleh hong call in maw” ci hi.\n“Lungdam lua ei, a sawt lo in hong tung ta nung ei” ci-in tawmvei khit ciangin Colin in dawng kik hi.\nAbeisa kum tawmcik lai-in tua khua a’ dingin Adventist Pawlpi masa penpen a phut dingin Kerikeri khuapi ah William a hong tung ahi hi. Tua lai-in tua khuasung ah Adventist innkuan khat bekbek om a, tua nangawn William in thei kha lo lai hi. Koici bangin maa nawt ding, ci-in thu anget khit ciangin kimawl-thasaanna innpi khat hon dingin khensat hi.\n“Pasian in hih alamdang mahmah idea ong pia-in, ‘Bang hangin kimawlna innpi khat tawh kipan khialo ding na hi hiam?’ hongcih na tungtawn in mi tampite tawh ka kimuh khop theih nadingin hih kimawl-thasaanna (gym) innpi a hongg ka hi hi” ci-in William in gen thei zel hi.\nTua gym tungtawnin mi tampite tawh ki mukha thei in—New Zealand a Adventist pawlpi’ Hope Channel (Lametna Aw) tawh amaute na meihset thei kawm zel hi. Tua Hope Channel panin Pasian thu tangkona innkim ah a kingaih theih nadingin 2016 kum sung aa, Sabbath 13na mission sumpi tawh a kipan khia ahi hi.\nTua Hope Channel sung a hungeelna te lak ah Williamte’ kimawl-thasaanna zong item khat a, kihel ahi hi. Tua hun sungah, banghangin mihingte in a leitung taksa cidamna ding lung himawh uh hiam, cih a pulaak kawmin, a dotna ah, “Phaa ei. Tua ahih leh na khaalam cidamna uh ee leh, na lunghimawh uh hia?” ci thei zeel hi.\nTua program khat vilvel bekbek a lunglutna uh hangin Colin leh azi, Robyn te, Kerikeri nitumna saklam tai 60 bang a gamlatna Kaitaia khua pan in hong peem dingin a kithawi ngiat uh na hi mawk hi. Tua nupate bel a khua vuah khrisian pawlpi dang khat ah a kikhawm uh ahi hi.\nSee also Sabbath Ni-in Na Sem\nSabbath ni hongtun ciangin Williamte’ Biakinn ah Colin leh a zi Robyn a khatvei na hong kikhawm uh hi. Tua lai-a, pawlpi mi 12 te in lungdam takin na maimuak uh a, thu kigente a ngaih khit uh, hun man ciangin sun-ann te zongh nuamtak in a nekhawm uh hi.\n“Ka pawlpi mite pen pawlnuam thei mahmah in, peem thak te hoih takin na muak ziahziah uh ahihmanin amaute nupa in zongh kikhop hong zom suaksuak pah uh hi.” William in ci hi.\nKum 75 a pha ta, Colin pen, World Masters Games kici, cycle nawhtai kidemna ah medal ngah ngei khat ahih lam hong thei khia hi. Robyn in ahihleh Hope Channel et nuam sa mahmah a, TV sungah William’ thugenna ngai kha zeel hi. Sabbath ni in William a nohset kawm in, “Tu peetpeet in, ka pastor pahtaak penpen pa mu ta ing ei” ci hi.\nA sawtlo in Colin le Robyn te nupa in Lai Siangtho hong sin uh a, tuiphumna ngah dingin kiging ta uh hi.\nNew Zealand gam aa Adventist pawlpi mite in, midangte i pawlpi sungah a tutzawh ding uh nakpi takin a haksat mahmah laitakin, Hope Channel in konggkhak tampi tak hon sak hi, ci-in William in kipkho takin umh hi.\n“Hih pen Pasian in, amau’ buaina mite in a theih ding uh adeih khol lo mite leh biakinn sung khawng a mi’ muh muh ding a ut khol lo mite’ tungah Pasian in, a hopih theihna nam khat hi,” William in ci hi. “Ahangin Hope Channel tungtawn in amaute in a inn sung vuah tu hithiat kawm in Pasian’ kammal te ngai thei uh hi.”\nSee also Upna tawh Nungta\n2016 kum, Kuata nihna, Sabbath 13na mission sumpi tawh New Zealand gam sunga inn kim-ah Pasian’ thu a kizaak theih nadingin Hope Channel hon nading nong huh man un lungdam mahmah hi.\nVoksa Tawh Buaina\nPrev post Agriculture Campaign\nNext post Lai Siangtho Thak Pawlpi sung Nasepna


url: =Pasian: Zomite’ kipumkhat nading ~ Thang Suan Kam :: ZOMI DAILY\nPasian: Zomite’ kipumkhat nading ~ Thang Suan Kam\nposted on 6 July 2020 at 9:35 pm Lomkholna: Biakna, News\nZomi sungah a mimal in thupha ngah i om sam hang, i minambup huamin thupha i ngah nai het kei hi. Thupha ngah taktak minam i cihte pen a minam uh’n kithutuak in kipumkhat uhi. Zomite’ kithutuahlohna in I minam in thupha ngah minam ihih nailohna hong kilangh sak hi.\n1. Zomite bang hang kithutuaklo i hiam?\nZomite i kithutuahlohna pen tampi gen kullo hi. Pasian I tungah a lungkimlohna om ahih man ahi hi. Zomite tungah Pasian a lungkimlo ahih manin i minambupin hong vaatna a thuak ihi hi (Thuhilhkikna 28:15-68). Pasian zahtaklo, kihtalo ihih manin i lungsimte eisan ciatah a malmalin zauvaak a, peuleengawpin, i kithehthaangmangta hi (Ezekiel 11:18). I galpa Dawimangpa mai ah lam sagih tawnin i tuahna lamtekah a galtaai tawh i kibang hi (Thuhilhkikna 28:25). I lungsim liinglawng gawpin ei le ei (Zomi le Zomi) nangawn i kimuangzo nawn kei hi.\n2. Banghang Zomite tungah Pasian a lungkimloin hong tawsaat hiam?\nAmah kihtalo, Ama’ mai ah kiniamkhiatlo, a thu manglo leh Amah i thudon loh manin i Padian mahmah in hong tawsaat ahi hi. Kain bangin Pasian kihtalo, thupi bawllo leh thudonlo lua ihih manin i biakpiaknate Pasian in hong sang lo hi.\nLahpakdingin: Tuma kum 40/50 lai-in Zomite’n a tapilte uh kumpi nasep leh sumbawlnasep na semsak uh hi. A tapillote uh ahih leh Pasian’ na’ semsak in, a thupi muhloh uh a tate’ Pasian thugente na thupisimlo pah uh hi. Tua bangin Pasian tawh kigamla semsem in i nuntakna leh gamtatnate Christian te gamtatzia ding tawh hong ki lehbulh gawpta hi.\nI Pasian pen a aam Pasian (”I am a jealous God.” Paikhiatna 20:5) ahih manin i kihtaakloh, i thupi bawlloh leh i thudonloh pen heh mahmah a, i minambupin hong tawsaatna a thuakgawp laitak ihi hi.\n3. Zomite’n i minambupin Pasian’ maipha (thupha) bangci ngahkik thei ding?\nA beisa leh tuhun a gamtatnate ki enpha in I Topa’ mai ah kiniamkhiatin i minambupin i mawhnate pulaakna (confession of sins of Zomi) leh mawhmaingetna (mawhsuutna) le thuumna (petition for God’s mercy) i neih ding ahi hi. I gamtatnate kipuahphakikin thumaanna (righteousness/truthfulness), cihtakna, Ama mai ah kiniamkhiatna (humility) leh Ama thu manna (obedience) tawh i Pasian’ maipha i zon ding hunlua mahmah ta ahi hi. Mawhna pulaaklopi in ei le ei kilawpsuahin i phatphat hang’ i Pasian a lungdam tuan lo hi.\n4. Israel minambup ading Daniel mawhsuutna\n“An ngawlin, puanhampi silhin, vut lakah tu-in, Topa kiangah deih takin thu ka ngen hi. Topa ka Pasian kiangah thu ngenin ka mite mawhna ka pulak hi. Keimah in, Topa Pasian aw, nang na lian a, ka hong zahtak uh hi. Nang na thuman a, na thuciamna le na thupiakna a mangte le a hong itte a tawntungin na it hi. Kote ka hih uhleh ka gilo uh a, mawh khinin ka khial khin uh hi. Na hong sawlna bang ka mang kei uh a, na thupiakna le na thukhamte ka taisan khin uh hi. Ka kumpite uh, ko hong ukte, ka pu ka pate uh, le minam khempeuh tungah na min tawh thu a hong gen na nasem kamsangte thu ka ngai kei uh hi.\nTopa, nang na hih leh na siangtho a, ahih hangin kote ka hih uhleh a zumhuai-in ka gamta uh hi. Judah gam le Jerusalem khuasunga teng Israel mite khempeuh thuman lo uh ahih manin, a nai a gamla gam tuamtuamah na thehthangzo hi. Ka kumpite uh, ko hong ukte, le ka pu ka pate uh a zumhuai-in gamta uh a, a hong uk Topa nangma tungah hong khial khin uh hi. Nang pen hehpihna tawh kidimin mawhna na maisak a, ahih hangin kote in nang ka hong langpan uh hi.\nTopa Pasian aw, na nasem kamsangte tungtawnin kote zuih ding thukhamte nong piak hangin, tua thu ka mang tuan kei uh hi. Israel-te khempeuh in na gensa thute le na thukhamte khempeuh a palsat khinzo uh hi. Na tungah khialhna ka hong bawl manun, na nasem Moses thukham sunga kigelh bangin kote tungah samsiatna a hong tung hi. Na gensa bangin kote tung le ko hong ukte tungah na hong bawlzo hi. Leitung a om khuapi dang khatpeuh sangin Jerusalem khuapi a nasia zaw-in gim na pia hi. Moses thukham sunga kigen gimna khempeuh ka thuak uh hi.\nTopa Pasian aw, tu nangawnin zong nang kong lungdamsakna ding uh hanciam loin, na thuman ka zuih theih nadingun mawhna ka kisik kei uh hi. Topa Pasian aw, nangmah in kote gim a pia dingin nong kithawi a, na hong pia takpi hi. Bang hang hiam cih leh na hihna khempeuh a thuman hi a, kote in na thu ka hong mang kei uh hi. Kote Topa Pasian aw, na mihingte Egypt gam panin na hong lakhia a, na vangliatna tu dongin kiphawk lai hi. Ka mawh khin uh a, ka khial khin uh hi. Nang na siangtho hi. Tua ahih ciangin Jerusalem tungah hong heh nawn peuhmah kei in.\nTua pen na khuapi hi a, na mual siangtho ahi hi. Kote le ka pate uh khialhna le gitlohna hangin, ka kiim ka pam uha mite khempeuh in Jerusalem le na mite a hong simmawh uh hi. Pasian aw, kong thungetna le kong thumna hong za in. A kisiasa na biakinnpi hong puahkik in. Mi khempeuh in nangmah Pasian na hihlam a theih theih nadingun hong puahkik in.\nPasian aw, kong thungetnate uh hong ngai inla hong za in. Hong en inla, kote siatna le na min a pua khuapi a siatna hong mu in. Kote gamtatna pha a suang hi loin nangma migitna suangin thu ka hong ngen uh hi. Topa aw, kong thungetna uh hong za inla, ka mawhna uh hong maisak in. Topa aw, hong ngai inla hong sem in! Mi khempeuh in Pasian na hihlam a hong theih nadingun hong zekai kei in. Hih khuapi le hih mite na neihsa ahi hi, ka ci hi (Daniel 9:3-19).”\n4. I minambup’ mawhsuutzia ding? Kua makai ding?\nZomite’n minambup thupha i ngah nai loh sam hang, mimal in Amah a a it leh a kihtakte Pasian in thupha hong pia veve sam hi. Pasian pen it ding bek hiloin kihtak ding ahi hi. Dawi peuh kihtak zawk ding hilo hi. Topa’ thupha sang Innkuante pen Zomibup ii 10% i phazo diam ci’n ka ngaihsun hi. Mimal thupha pen mimal thupha bek hi a, minam thupha hi nai peuhmah lo hi.\nI minambup’ vai ahih manin i mimal le biakna pawlpi khat le nih bek i mawhna pulaakna le mawhsuutna kicing lo hi. Tua ahih manin Zomi sungah biakna makaite in hong vaihawm hen la, Zomibup ading i Topa’ maiah mawhsuutna le a maiphangetna hunpi khat i neih peelmawh ding kisam hi. GZA in hong makaih leh i Zomibup huamkim pen dingin ka mu hi.\nI minambupin mawhnapulaakna le mawhsuutna i neih tak ciangin I biak i Topa Pasian, Zomi tungah a lungkim ding a, hong paakta in a maipha hong taansukin a vaanglian khut tawh hong makaih ding a, Zomite kithutuakni cihcih kulloin khat le khat ki umngam, muangngamin i kipumkhat mahmah ta ding ta ding hi. Minam kipumkhatna pen mihingte hanciamzawhna tawh a kingahzo ding hi lo hi. Minam kipumkhatna pen Pasian kiang pan’ hong pai ahi hi. Pasian’ maipha in minam kipumkhatna piangsak hi (Ezekiel 11:19).\n“Amaute tungah kithu tuakin thumanna lungsim thak ka pia ding hi. Amaute suang lungtang paihkhiatsakin mihing lungtang ka guan ding hi (Ezekiel 11:19).”\n“Keima minin a kisam ka mite amau mahmah kiniamkhiatin, thu ngenin ka mai hong zong a, amau gitlohnate panin a kihei uh leh, tua ciangin keimah in vantung panin ka za ding a, amaute khialhna maisakin a leitang uh ka hoihsak kik ding hi (Khang-tangthu Nihna 7:14).” I biak Topa Pasian in Zomi thupha hong pia tapeuh hen. Thang Suan Kam – Topa’ Gammial Nawkna Phual Pan’ (Hlaingthayar, Yangon)\nPrevious: Thuthak tomkim ~ The Tedim Post (05 July)\nNext: Sian anglai ah HD ~ Sia Do Khup\n8 July 2020 at 11:19 am\nZomi ten ii Pasian pen sawl tak a kizang ta hi. kih ta nonlo zahtaak nonlo lua kisa in,\nHehpihna hun cih tawh deih” sem ta uh hi.. Idol a kipan,movie te ah,Pawl pi kikhen”\nPasian deihna te sangin Ei mimal deihna te thu pi sak manpha sak zaw ta hi hang;\nObama in “US in IS piannading in kihuh mahhi” ci ~ TK Lian\nUS gamsung khualzinna pawlkhat – 52\nZIUSA pan thu pulaakna (Donghu huhna vai)\nA thubek a tawntawn lamlam loding ~ Evan. Suangh Dal\nTedim khua Hanmun Thak Vaai\nThupulakna: ZIUSA leh ZYA Makaite UN Khawmpi kah ding\nUS gamsung khualzinna pawlkhat – 56\nCSO (Civil Society Organization) i cih ciang! ~ Dal Sian Amm\nMalaysia, Kajang vengsung ah India gammi 2 kithatlum\n“Kum 69 cinna Zomi Nam Ni” Yangon ah thupitak in kibawl ding ~ Zingsol


url: =Zogam leh Zomi ~ Zogam Mungno :: ZOMI DAILY\nposted on 17 July 2016 at 7:00 am Lomkholna: Article, Politics\nThumasa: Zogam leh Zomi tepen tuan a tang a, kipan namdang akici limlim te khutnuai ah aomngei ngiatlo minam Freedom people te ih hihi.Beh leh phung ih nei ciat a, ngeina kip tampi ih nei hi.Lai tawh kipattahna aomloh hang in, lakam tawh thu khempeuh kiciamteh in,kam kivaikhak ziau thei hi.Innkuan sung nopna dahna te ah ih kivaipuak dante, Kumpi huang ( palace ) sung kiukna kivaipuakna tawh kilamdang lo hi.Ni dang in ihpu ihpa te in, kumpi na semngei ahihna pan ih ngeina puaksuk te ahihman ahihi.\nTu’n Zogam koi ah om\nZogam pen tulaitak in Vaigam, Kawlgam leh Bangladesh gam ah khen thum in kiom a, Zing ii khenmaw Sianmang khen, ihcih zel mahbang in, Mikang kumpi ih thagumhatna tawh hong uk akipan gamkhat in ki omkhawm thei nawn lo hi. Pau leh ham awsuah tuamtuam tawh ih teenna mun leh mual zui in, ih pau tek hang Zo cih kalmal 80% in kizangh veve ahihna in langtak in hong pholak thei hi.\nZogam Political Movements\nGam thum akisuah Zomi te kimpumkhat in, tuibang ih kigawm kikna ding in, Zomi Political movements, viz. Pu Son Kho Pau, Pu Son Cin Lian, Pu Ralh Mung, PU Ro Sang, Pu Thual Zen leh Pu Lal Denga te in, Pu Tun Kho Pum ii Zogam Movements nungzui in, kalsuan khawm uh a, tua hun laitak in thahat mahmah uh hi. East Pakistan pan in, galvan nihvei lakhin uh a, Pu Tun Kho Pum minbek tawh kila thei ahihman in, MNF party President – Pu Lal Denga in, galvan a deihman in, Pu Tun Kho Pum khembawl in, a upmawh lohtak in, thau lawng ngat in, pummat ngiat uh a, Zo galkap khempeuh zong athau teng uh laksak in, cikzia hetlo in, amakai pipa Pu Tun Kho Pum leh Zogam galkap tamptak hongthah lupsak uh hi.\nTua pan asuakta lai Pu Thual Zen te in, hong hanciam to kik in, ahizong galvan kicin lohna tawh ngaihsutzah in tangtung zolo uh hi, Pu Lal Denga in, agalvan ngah tengtawh Mizoram State ciang muhpih in, lungkim tuak mahmah lel hi.Tua hun in, MNF te’n tuabang in hai gamtat kei uh hileh, India, Burma leh Pakistan aom Zota te Gam khat ah ih omkhawm khin ding hi.\nHun te kum te hong bei toto in, Zogam Zomi ading, khangthak ten zuun to zel a, Zomi te Gam khat in omkik theihnading tupna tawh ZORO party Pu Thang Khan Gin in, hongpankik a, mikhempeuh in sangthei in thapia tek uh hi. Thu tuamtuam tampitak hang in, movements bang in kalsuan zolo in, damdam in hong mit hi,Tua hun a Zogam ah khaicii akituh pen, 07/15/1993 kum in, Zomi Re-Unification Organization kiphuan khia hi.Tua hun in, Pu Khai Za Song Guite in, President panmun len in, Pu Daniel Thang in Vice President panmun len hi. ZRO kiphuat zawh kum 17 sung alut hi ta hi.\nKipawlna thupi khat ahihman in, acing akem ding security kisam a, minam ading galvan tawi aomloh phamawh ahihman in, tua galvan tawi te pen, Zomi Revolutionary Army ci in, training kipan pah uh hi. A hizong galvan kicing kinei lo ahihman in thau tom bekbek leh Rifle thau lawng tamlo ki nei pan hi.Tua bang in hun te pai toto a, sanggam Thahdo( Kuki) te in, Naga te tawh hong kido uh ciang in, gallel uh ahihman in, khua khempeuh ah Tax ci-in, aana tawh sum ahizong, ami mahmah ahizong, neihsa buhtang, Vok, Ak, Bawng, Sial akipan a ut bangbang in hong sawksawk mawk ta uh hi.\nVan leh neihsa te hang in, mipi paulo phunlo in, sanggam khat ihihna tawh thuak teta in kiom himah leh mimal mahmah tampi thahkhat hongthah sak takciang in, kithuak zonawn lo a, tual ngal hong tung ahihi. Kuki National Front te in, India kumpi kiang pan Naga te ado nading galvan a neih teng uh tawh asanggam te khua leh inn leh lo teng cikzia hetlo in, haltum mang in, naupang numei akipan that ngiapngiap mawk uh hi. Tua thu akizak ciang in, Kawlgam sungpan Zomi Siamsin sangnaupang te leh khangno namit pawlkhat in, ZRO panpih in, Kuki gal kidona hong veng in kilemna tawh tuniciang dong ki donawn lo hi.\nTu in, Kuki galvan tawi te in, ZRO/ ZRA tawh pangkhawm in nasem khawm ta uh hi. Kuki (Thahdo) tualgal hong piang man in, asih lawh leh asup lawh tampitak aomhang in,Minam itna, Gam itna leh ih minam a ding galvan tawi a kisap zia mipi in mu in, tel mahmah ta uh a, full support pia kim uh hi. Nam veng ding galvan tawi namit khangno akipia khiangam aom kei leh ih kiim ih paam aom, minam dang te tawh tehna in, kitawm lai ahihman in, alo theilo panpih ding kisam cih Political gamthu minam thu ah baptize na ngah kim ciat uh hi.A diakdiak in Manipur State aom Zomi te hi.\nKawlgam pan apaito Zomi Siansin khangno te leh namit (patriot) khangno te tawh akibang in, ZRA training kha 6 sung kah khawm uh hi.ZRA te Aim ahihleh 1. Kipumpiakna 2. Diktatna 3. Thumanna ahi hi. Minam leh Gam ading in, ih nuntakna hu abeizah dong in, semding zuun ding panla ding cihna hi.\nZomi Revolutionary Army (ZRA) te nuntak khuasak zia atom\nRevolutionary ih cih ciangin, a omsa ahi khinsa apiang khinsa THU khat a om kik theih nading a, bawl kikna ahi hi. Zogam a om Zomite in ih gam leitang ah leisung sumpiang omna pi -in, amanphat lam theilo ih hihman in sum leh paai lamah kithanem phadiak hi. Bang mah omlo tawh kipan i hihman in hamsat thuak ding cih pen a baihsa (ready) sa ahi hi.\nNek ding omlo ding, silhding omlo ding cihte theihsa ahi hi. Ahizong tuate khempeuh sangin ka Minam ka Gam namdangte nenniam leh mi sila a khangsawn tusawnte a om ding phallo cih lungtang tawh thuak zawh dingin, akipumpiaksa mite ahi uh hi. Mimal hamphatna leh khasum lametna hi peuh mah lo hi. Zinei ta neite in a zi atate nusia ngam, nu le pa sanggam itte a kinusia ngam taktak ahi hi. Hih thute pen kei ma nuntakna mahmah tawh ka sin ngiat thuman thu ahi hi.\nWa minamte Revolution sep zia bangin Zavom ciing in, guihtheih khamtheihte sem lehang minam sung zong tampi kimangthang in, sum zong hau in, galvan zong ahoih nono tampi nei khamah ding hihang. A hi zongin Pasian a zahtak minamte i hihman in, leitung hauhna te sangin Thuman gamtatna tawh ih minam ading sep ding cih kikhensat zaw hi. Hamsa mah tase leh sem teitei ding cihna ahi hi. Sum leh pai bang mah ih neih loh mahbang in, kum khatin Galkap Uniform zong khat bek mah kisilh zo a, akek ciang in, phim tawh kiphop lel in minam itna hangin nuam kisa zo veve hi. Hih thute pen kei mahmah nuntakna mahmah tawh ka sin thuman thutak ahi hi.\nAntang nek ding ahih leh khua khempeuh ah lokho Buh la zote in, alak zah uh Bung ( Tin) 50 ah Bung 1 ta minam nasemte ading Hausate koihsak sa in na nei uh hi. A hizong meh ding omlo ahih man in, Khua nu khuapa te hong piak bangbang akine kha ahihi. Hausate leh Khuami tetawh ih kizawl pian leh bel, Maineusa (Aksa) khawng kine kha thei sam hi. Khua pawlkhat ah Hausa te lungkimsak leng Keel khawng Vok khawng hong gawh ek thei hi. Tua bang hun ciangin, kilungdam mahmah a Zogam hong paal ciang na khua uh Mei Electric hoihtak hong pia nung ei ci-in, ka kiciam muih thei uh hi. Khua khal hun sungin nek ding omlo ahihman in Baal leh Maipuang kitam nek pen hi.\nLawmte khat in, Zogam bangciang paal ding hiam aw, ngak lah veng ci se se in .. kei zong bang hangin maw ka cih leh Zogam apaal ciang in, Baal leh Maipuang a cii (Khaicii) limlim teng haltum mangin, Zogam ah omsak nawn lo ding hong ci mawk hi. Aw hi maw ka cihsan hi… Banghang hiam cih leh Baal leh Maipuang nek pen meh lim lua pawl hi lo a tamvei kimeh lua ta ahih manin kisim theinawn lo hi.\nKhat veivei Daal leh Dailuah ahihkei leh Dailuah leh Daal hi den a, sathau gim zak hak mahmah ahihman in athau ki om lo pah sam hi. A hi zongin thatang hat hun ahihna tawh Vitamin kisam lua kitam lua sam lo hi. Kitangzang zaw in, anteh bek kine kha ahihman in,Gam leh minam na sepna ah ki mazang zaw hi ci in, ki angtang mahmah lel hi ung. Tu laitak USA ah Sa meh a nene te pen mizawng teng hilel a, mihau te in anteh theipuam ne zo bek hi.\nGam sungah Beel pua in, Ciing ngek siktan in, Nahtang ( Banana ) laingek leh Nahtang um khawng kihuan khawm in, buhtang khah in saklamte pau leh Baai cimai in, kine a lim mahmah hi. Luidung ih totkhak ciangin, ngasa kisawk a kaikuang,Aisa, akipan Gul na dong mat bangbang kine thei lel hi. Gamsung ah bel, sa tam mahmah ahihman in, sakhi, Ngal, Vom , Saza, Sazuk , Zawng cihte kiman den lel hi. Gamsung omphot leng khuasung kingai lua tuan lo lel a, nitak sim in Laisiangtho sim khit ciang BBC, VOA, RFA cihte ngai kawm in, Walkke Talkke tawh HQ lam tawh kiho den hi ung. Hih te pen kei mimal nuntakna mahmah tawh ka sinkhak thu ahi hi.\nGamsung ah ih om hangin gamsung gampua leitung thupiang khempeuh automatic in kithei veve hi. Khuakhat khit khuakhat kipai in khat veivei gal te tawh kinai namunte ah kizan pai in, meitang kizanglo a khuamial pi sungah kipai pai hi. Khat veivei leh Lampi kitawnlo in, Gamlim ( Map ) en in,van aom aksite omdan tawh zong lam kipai zel hi.\nLampi phuttawm pen ahamsa mahmah khat ahi hi. Ih gim ih tawl kawmkal ah khuakhat leh khuakhat ki nai hiaulo ahihman in, ih paina ding khua ih tun ciang khuanawl pan kilut toto a, Pitek pawl khat in, “bawite na tawl ding uh, tuina dawn un,” hong ci-in, hai neu khat tawh tui hong suah pen, ih tawldam in, kinuihmai pah lel hi. Banghang hiam cih leh ei khanglai ten thatang neilai in, minam leh gam ading kisem zolai, amau zong atek mahmah uh hang a septheih uh TUI HAI KHAT tawh gam ading hongpanpih te ih muh ciang khitui nulkawm leh nuikawm in maciang akisuanto zo zel ahihi. Hih thute pen ka mimal tuah khak thute ahi hi.\nZogam nasem te in lawh (Khasum) sang cihte omlo ahihman in, antam ne zo zawzaw khasum tamsang ahihi. Galmai ah nisim ki omden ahihman in, banghun ciang siding cih kuaman gen khol thei lo hi. Galdo ding om a cih ciang in, Pasian kiang ah kiap na kinei a, “Topa aw, na bawlsa ko Zomi te hong ensuk kik in! Ko Zomi te nong bawl lai in Dawibia Kaubia te ukcipna nenniamna,simmawhna te thuak dingin, nong bawl mah ahiam? Ka pu ka pa te mawhna hongpua suksuk sak na hih leh zong hong maisak in.\nSuahtakna zaithanemna, ka deihta uh hi. Nong bawlsaksa ka Pu ka Pa Gam lading in, ka kisak laitak un, Kote hong ompih in,Hong taisan kei in, mailam thupiang ding khempeuh nang mah kong ap uh hi.”ci-in, Pasian mai ah khukdin in, Galvan tawite niam khiatin khitui naptui tawh kiap zawh ciangin, Galdo dingin akikuan khia ahihman in, apiang bangbang Pasian deihna hi ding hi cih kinepna ka nei zo uh hi. Hihte kei mahmah tuah khak thute ahi hi.\nGalsung ah liamna baai na, sihna te ih tuak ciangin kuamah kitaisan ngeilo a, a ki enkol( kemcing ) te ih hihi. Tuuk hun sungin kigenthei mahmah a, Vot leh guahvot, daitui naw in ki om den hi. Khat veivei tuikhang in, luite kikan zolo a,hih manin Mau Gua lomte khit khawmin kikan zel hi. Mau gua om lohna ah Nahtang te lom hen in kizangh thei hi. Mikhat Thau M – 16 khat leh thautang 400, Bomb 2 ta tawh, Kaih( Yard ) 300 ciang kaptheihna Bomp thaulawng mai ah akithuah thei ziau te 4 , tem hiam mahmah khatta kipua den hi. Tuate pen Ih gam hutna ding leh ei mahmah kihutbitna ding ahihi. Leitung ah mihing in ihpian a, Zomi minam in ih pian khak pen antan huai mahmah hi. Ih nuntak sung minam leh gam ading ih piakzawh tan sepkhiat pen thupi hi ci in ka ngaihsun hi.\nPilna siamna sinsin in akizatna om mello mi phinna peuhin ih zatsang in, ih pilna ihsiamna te Gam leh minam ading phattuamna in ih zat thei hd ing thupi a, ih sep zawh kei leh zong asemkhia te tha ihpiak kim ciat ding thupi ka sa hi. Hih ZRA te gamtatna te na sim ciang in, ZRA valut in la thau vatawi in a ci ka hi kei hi. Nam nasemte nuntak khuasak zia theihna ding leh amau zong keimah bangin nuntakna nei mipil, misiam, singheng suangheng kawmpan piang hi zenzen lo Nu leh Pa beh leh phung mah anei hi cih’ tel ding thupi mahmah hi. Panpih theihna bangin panpih in, ihai bawl leh kihtak bawl lo a, pawl bawl in, ih kikholhkhop pih theih ding ka deihna hi zaw hi. Hih pen kei muhna man taktak ahi hi.\nA diakdiak in kawlgam sungah Zomi te ih minam sungah Biakna tawh kisai ahiz ong, ngeina tawh kisai ahizong, pauleh ham tawh kisai ahi zong, Lai tawh kisai ahizong, neihsa lamsa mahmah tawh kisai ahizong minam nenniam na ih thuak hang in, atheilo ih kineih hi. Tua te khat khitkhat kiciantak in en sukkik phapha le cin, hibang danin paipai mawk leng tuzawh kum 100 teh ih pau ih ham ih ngeina ih minam mangthang takpi ding hi. Milip in thau tawi ding hisam lo a, ahi zong namdang ten hong simawh teh hong veng ding asu kik ngam ding galvan tawi minam galkap pen a omloh aphamawh hi cih ih telding kisam kasa mahmah hi.\nTuaban ah USA akipan, gamdang tuamtuam a tung Zomi te akua mapeuh ih pil ihsiam man in, ka gam uh ah hong teng ta peuh in, ci a, hong sap omnai hetlo ding a, Refugee leh Asylum bek tawh atung vive ih hihi. Refugee leh Asylum ngah theihna ding in, thuman thutak tawh atung 2% ih om leh tamlai kha ding a, Pastor pipi zong khemtheih khemmawh mah zangh in,zuau theih zuau mawh mah tawh khempi mah a kikhem vive mah tawh USA leh gam thupi tuamtuam kitung ahi hi.\nTua bang akhemna tawh gam thupi na tun uh ciang Zomite gentheihna, Zogam ading nasem te hamsatna te alwmawh loin ihom leh ih tangthu ei mah mah in aki at ahihman in,zum huai mahmah kha ding hi. Kipawlna khatpeuh tawh Min leh zadeih man in, panpih keei sam in,minam nasep taktak nate ah kam khatzong pau khiatding hamsa asa te, na tangthu uh record omden veve ding hi. USA ih tung zong in. i pau kilaih theimah khading hi.\nMikang pau siam lo pipi in, What’sup tawh anungta kihi lel kha ding a, na SISAN kilaih theilo ding hi. Sushi or Company nasep na man uh ciang in, kei kua ka hiam? Bang hang hih lai mun ah om thei ka hiam cih ngaihsun kik phapah ciat ni ci in, minam veiina, itna leh Lainatna takpi tawh Tongsan pan kong hanthawn hi. Zomite i biak Pasian in hong gualzo sak hen! Thu khupna – Van a leng vasa in zong BU nei… Lei a tai zusa in zong KUA nei… En bang nei ta ih hia???? Zomi Zogam itna veina bek tawh, Tg. Zogam Mungno 01/22/10\nPrevious: UN vai eima maban eimah kigin’ kul (2)\nNext: Turkey President Recep Tayyip Eldogan in Kam mal-3 tawh agam huzo


url: =88 Sangnaupang Makaite Japan Hawh\nIh theihtheih sa 88 generation sang naupang makai lah a hi, Peace and Open Society makai lah ahi U Min Ko Naing le U Jimmyte tukum December kal masa sung Japan ong zinuh a, 7/12/2014 ni Tokyo ah Kawlgam innkuan tawh ki muhna-ah a thugente uh tom, kim, cing-in kong gelhkik hi. Amau gendan lian ka ciapteh dan-in kong hanciam hi-in Kawlgam gamvai thuluan ziadan a theinuamte’n a hi ciangkhat ki-en thei dingin ka lamen hi.\nMin Ko Naing Thugenna:\nTuhun khangnote pen ko’ sang kivakna tampi nei zaw uhhi. Adiakdiak-in kampau nam tamtuam pau thei uhhi. Ko pen thong sungah kum tampi ong kikhum-in, lai cih mahmah a ki-sim kha ngiatlo hi. Tua bek thamloh mikang lai ‘A,B,C’ cihpen, tan 4 pan a kisin pan hilai hi. Tua khitteh tuhun khangnote pen technology lam zong kiva mahmah tahi. A thupi ah game khawng kimawl in hun na beisak loh dinguhhi. Khantohna, kilamna-in na neizaw un. Khat veivei ih kimlepam ah na manphate a khawnkhongin ih ngahteh man neitak-in kizang lo kha theihi.\nKa tuntunna-ah ka gendet thukhat ong hawmsawn kik nuam ing. Tua-in a ngaihsutna- thumna cih thuhi. Ngaihsut kikin-sittel kikna cih dinghi. Nunglam deuhin Scandinavia gam lamte ka van zinhi. Scandinavia (Sweden,Norway, Denmark) cih gamte pen a khangto, nuamsa, cilesa ngiat zong a ithuai dikdek ngiatte uhhi. Keizong vanleng sung ka tutteh vanleng nasemte nungak melhoih, ngumngek ding kasa kha hi. Banghang hiam cihleh Asia gam phadiak ah vanleng sung nasem nunghakte pen a meelhoih, khangno, ithuaite bek kizangin, a kum tam uhteh kikhawl sak lianlian hi.\nAhi zongin hih Scandinavia gamah vangleng a nasemte pen khangham putek, pitek vive na himawk uhhi. Upmawh na banglo hi. Banghang hiam cihleh amaute a kumtam uhhang companyte’n nasep khawlsak theituan lo uhhi. Vanleng a nasemte mahmah-in khialhna, mawhna, thanemna neilo pi-in nong tawpsak uhleh no a khialzaw hi uhteh, mawk thuaklo ding hi-ung ci-in, amau ngahtheih thu neihnate limtak zangkhia uhhi. Ka khangno lai-un ka guhtui tenguh ong sukkhiat sak dikdek, ka thate-uh ong zatgawp sak mangin, katek uhteh nong paihsawm uhleh kingah lo hi, na cipah lian uhhi. Airline company khatbang kumtam u hamte nasep a tawpsak uh hangin, a company uhmipite’n langpan a, khawllawh mawk uhhi.\nTua ahih manin mihing khat ciatin ih neih thuneihna(rights) te theih masak kul hamtang hi. Ih omna leh tuahkhak sate’ ukna sungah ih ngaihsutnate gakcip lo-in ih ngaihsutna- khan ding hihang. Ih neitheih thuneihna (rights) te limtak zangin, tua thuneihnatawh kizom vaipuakngamna (responsibility)te ih vomkul hi. Tu hunteh panmun kinak tuh luahi. Stage tungah ih tu lianluan zongin, hawkguam sungah ninhah ih hiphial zongin ih nnuntakpih thu-in banghiam cih thupi zaw hi.\nIh gampen thupiak ziauhziauhna(commanding) nuaiah kum tampi a omzawh sawt luahi. Tua ahihmanin ih ngaihsutnate kikhak mahmah hi. Ko Peace and Open Societyte pen Kawlgam mun tuamtuam, paizo kei unteh tawnglua mahmah a kicihna na gamtawng nangawn-ah ka na zin kawikawi uhhi. Private sang honkhat ah zong thu ong kigen sak a, khat vei keizong bangmah gennai lo-pi, na tel uhhia? ci-in ka dotleh sang naupang bup-in bangmah kigen nailo pen telmah ong ci mawk uhhi. Hih pen ih ngeina hoihlo khathi. Siate’n teldong laihilh dingsang, lesson zawh ding nak ngimlua uhhi. Kei mahmah zong tua system nuaiah a khangkhia kha khat ka hihi.\nKumpi sung mahmah ah zong sepding thu (2) bek omhi. Khatna-ah tungsiah pan thupiak bangbang ‘awleh’ cihna hi-in thu nihna-in, ong kisawl bangbang nuaisiahte sawlbehtheihna a hihi. Tua ahih manin hih lungsimte ih laih ding thupi hi. Kumpite a lungsim uh laih dingpen baih pah lo ahih manin mipite’n ih lungsim laih masa limlim lehang ci-in, mipite lungsim sungah laulohna lungsim ka na hanthawn kawikawi uhhi. Ih theih gige ding khat ah, ei ong lauthawng saksakte pen a zah nih bangin ei ong laute na hizaw uhhi. Democracy ngeina ah a thupi mahmah khat-in, dotngamna/ hi ihsak keileh khiatngam na lungsim ahihi. Tua lungsimte ih pomdet ding thupi hi. Constitution zong ih khelnop leh ih lungsim khel masak kulpah hi.\nMipite' Dotna & Amau Dawnna\nDotna : A zenzen in Daw Aung San Suu Kyi a om nawnlo hileh mipite kuan makaih ding hiam?\nMKN: Hih ngaihsutna pen kicing lohi. Tu lian laitak a hihleh bel Daw Suu pen ihmuan ih suan hi-in ama’ nung lunghiang lotak in zui mahni. Ahi zongin kong gennop in mikhat bek pummuan, vai khempeuh pumap cih pen hoihngiat lo hi. Mihing cih pen lungsim, pumpi a si, a beithei hi. Mi khatkia-in a tung penpan ukgawpna-sangin kei deihna-ah teamwork kisam hi. Makaih khop ding kisam hi. Hi theileh generational leadership kisam hang.\nTua ahih manin mi khatkia tavuan pumap sang ei-leh-ei zong kisin dihni. Suahpih siamna a nei ommah hi. Tua bangmahin na tampi kisin taktak lehang kisiam theilua hi. A min neikhollo, kuamah theih loh khat peuhzong makai pi ong suak vat theiziau hi. A thupi-ah ngeina hoih(System hoih) masak ding hoih sa ing.\nDotna: Article 436 kipuah keileh bangcih ding?\nJimmy & MKN: Hih tawh kisai-in article 436 kumpite’n puahsawm keileh thu nih sem ding kigeel hi. Thu khatna-ah mibup kihel kimsak in, ngongtatna zanglo-in democracy kician ngahzawh nang ki hanciam suak dinghi. A nawng kai mahmah khat-in tu laitak kumpite'n puah ding lah cilo, puah lo ding lah cilo-in koih niangnuang se uhhi. 1988 lai hileh bel siang mahmah vethi. Kumpite' democracy zang lo ding, kiteelna omlo ding cih siang tak-in pulak uh ahih manin ki lungpho pah ziahziah in kumpi honkhat bang tawp lawh ngelhngelh uhhi.\nDotna: 88 Sangnau pang makai, Peace and Open Society (POS) te tu laitak gamvai nasepna-kiampian kisa hi.\nJimmy: Thongpan ka suahtak tunguh gambup ah ka zin kawikawi uh a, network ka phuan kawikawi uhhi. Tun ahih leh vai tampi-ah Yangon a om ko kia sep hi nawnlo-in a khua,khua a-om makaite ka pantah uhhi. Ko mahmah zong suah tak ding lawptakin do (activist) ka hi uh a, gam lam nading khangthak, sithak sa thak mipilte mun ka pia nuam uhhi. Amau zong kiva mahmah ta uhhi. Regional leadership thupi sak ung. Ka let uh thu bul khat-in ‘we own our city’ cih hi-in, mun khempeuh-ah omloh phamawh thu (4) ka neisak uhi.\n(1) Kipawlna (organization) om hamtang ding.\n(2) Kipawlna khempeuh Kizopna (network) om hamtangding\n(3) Mipite’ thutheihna lapsang ding le khua-le-tui khantohnate semding (activity)\n(4) Thu kizakna(media) tawh kizom hamtang cihte hi.\nVai tampi-ah ko sese zong kullo-in, khangthakte muan huai mahmah hi. Zong nasep zo mahmah uhhi. Thu nawngkai a tamluat ciangin Min Ko Naing a kipan kongiat ka kihel pan uhhi. Tua ka sepna khempeuh zong ka pu lak thapai kei uhhi. Tu khawngin zong Kawlgam mun tuamtuam ah kido, kitotna, buaina tampite ah hih theih zahin ka va phelh uhhi. Ko-le-ko ki advertise khak ding ut lohman in gentha pai kei ung.\nDotna: Tualgal sungah minam neute’ ading bangmah genlo-in khutzep ding na hi uhhiam?\nMKN: Hih tawh kisai-in, a piangsa thu gengen bel hoih keiven ong genkhia mai ning. Kei mahmah zong Mon minam ka hihi.Thong sung ka omlai-in ka lungkiat hun tampi om hi. Kei-le-kei tha kalak kik zeel hi. Thong sungah ka om laitak sang naupangte lah kihel thautawi minam khempeuh kipawlna Democratic Alliance of Burma kiphuan cih kazak in ka nuam mahmah, tha ka ngah mahmah hi. Gam tuamtuam ah zong galkapte a gensiat mahmah laitak hi. Ahi zongin tua laitak-in galkap kumpite’n maipha deihna le lehpankik nopna tawh convention ong sam uhin minam tuamtuamte kihel hi cih paulam pong uhhi. Tua laitak-in minam neu thautawng pawl khat-in galkapte ong thukim-in ong pawlpih mawk uhhi. Surrender (‘a lynn win’-kawllai) cih khawng ong omin galkap kumpite tawh kinak thuah mahmah mawkhi.\nTua laitak-in democracy ading a pang den ka lawmte uh thong sungpan ong suakta sak masa limlim un, amau lo-in thu kikum theikei-ni khawng na cile uh ka ut mahmah hi. Hih bang galkap kumpite tawh a kimuhna-uhin galkapte politik lam a nakzawh nading political exit a pia suak hiau hi. Tu mahmah in zong Federal system ih deih leh constitution puah loh phamawh hi. Article 436 puah lo-in constitution kipuah thei ngiatlo hi. Constitution puahnang mapan na-ah ong panpih le uh kilawm mahmah hi. Minam neute in ih right ading ma ih pan laitak mahin democracy ading-in a kiman, a kibawl siate zong ih phawkkul hi. Constitution puah ding mithial kha keini.\nThong ka om lai-in a suakta masa-sain bang kam na vaikhak nuamhiam ong ci-uh a, ‘Na khut-uh na hum tentan un. Na hon uh leh galkapte’n khut mete khat khit khat ong kuaihtan sak dinghi’ ka cihhi. A tuamtek-in ih tatteh galkapte’n noptak ongsa uhhi. Tu mahmah in zong thautawi makai teng man kizaih thapai pongin (picture politic) hi lelhi. Amauteng bang ki thukim cih peuhmah ki theikha lohi. Transparency omlo-in kido zeel, man kizaih zeel himai hi. Statement thoh ciang zong mi mawkmawkte’ teltheih dingin gelh ding thupi hi. Tua ahih manin, transparency le collective leadership kisam hi. Tua bek thamlo a thupi mahmah khat-in, minam neute sungpan ei tangding ong dinsak ding, ei ong represent ding makai teel ding kisam mahmah ta hi. Tua hun ding ong tung ngelngel dinghi. Tu khawngin a mi ding kiciat sak kulta hi. Tua hi keileh thu kikup kholhna ding vai galkapte’n a hun ong sot toto ding hi.\nDotna: Min Ko Naing aw, president ding ong kici leh na sawm hiam?\nMKN: Min-le-za, tutphah cih limlim a ut lo hing. Kei bel laikhawng gelh, lim khawng suai leng a ut bek hing. Democracy taktak ngah nailo ih manin a do tentan lai bek hing.\nDotna: 88 generation sungah kithutuah na kiamta kici hi.\nMKN: Ko sungah tutphah kituhna a kipan bangmah buaina omlo hi. Nasepna-ah kipiak zawhna cih khat bel omhi. Ko zong innkuan vai khawng neitek-in kha sum na ngawn tam kipia zolo hi ung. A diakdiak-in thong khiatthuak, suahtak nading-in a do khawm ko khat-le-khat ki-it, ki veina kuamah in ong telpih lo dinghi.\nDotna: Peace and Open Society te’n political party phuat sawm lo na hi uhhiam?\nMKN: Hih pen ong kici mun mahmah-in, ‘party phuatlohna pen mawhna ahiam?’, ci-in a dong kik hi-ing. Party phuatloh phamawh hamtang cihbang omlo hi. Thu nih ngaihsut huai hi. Authority le Influence kibang lohi. Galkapte’n bel authority paksak mahmah uhhi. Ahi zongin mipite’n a hih leh a lungsim uh a la zote’ nung zui nuam zaw uhhi. Amau tawh ka kiteh kakna uh hi masa kei-in Martin Luther King a kipan, Gandhi te in zong party na phuan tuan lohi. Ahi zongin party phuante kuamah a ko hi kei-ung. Boyoke Aung San zong galkap pan tawp-in party a lutngiat khathi.\nA thupi-ah party ah a lutte leh lutlote ih timing a kituah ding thupi hi. Vaipuak hawmdan siam-in timing kituak sak le hang thuman lohnate kizo theihi. Gandhi-in a mipite makaih laitak mahin Nero in party lam panmun la-un vai tampi tak na lem hi. Thuman lohnate ih do keileh ong hangsan semsem ding uhhi.\nDotna: President Thein Sein tawh Peace and Open Society na kimuhna uh-ah bang na kikum uhhiam? Kipiak sim na nei uhhiam?\nJimmy: Kipiak sim cih peuhmah om kei. Ka neih uh leh zong siang takin mipi bup ong gennung. Ka kimuhna-ah ih gam political culture ah kimuhkhop, thu kikupkhopna dialogue culture a kisapna na gen ungin, kumpite’n bel bottom-up ki-ukna thu ong genuh.\nDotna: Peace and Open Society te sum-le-pai vaileh nasepna honkhat ong kigensia hi.\nJimmy: Ko pen 1988 lai pekin gamdang huhna tuamtuam tawh nungta cih thuhilo tawh galkapte’n ong mindaisak nuam den uhhi. Tun zong tuamah hi. Open Society cih pen George Soros makaih Open Society Initiative huhsa hi ong kici hi. Ama huhna cih bang omlo hi. Hih ka min uh Open Society cih mahmah zong , Soros a hilo-in tu man kum 200 lai pekin a kiphuaksa idea khat a hihi. Soros tawh nih vei ka kimu uh a, huhna ka ngen keiuhhi. Khat vei kimuh kik ding ong kun-in, ka nial mai uhhi. Ka pawibawlna-uh khat-ah crony te’n sumkhia ngei uh a, hoih kisa lo ahih manin, tua khit ka sang nawn kei uhhi. Gamsung gampua a om mipihte huhna a hih leh lungdam takin kasang uhhi.\nIh gam politic dinmun gen ding hile hang tu laitak democracy adingin kihon buan ngeingai khat danhi. Kua’n democracy a ding pang taktak cih zong a kikhen thei paklo a buaihuai phial mawk dinmun hi. Mipite mitpil mahmah kul hi. Sniperte danin mui ngim takin ih galte ih kapsiam kei leh ei mi te kap kha lehang, sum mahmah ding hihang.\nDotna: Inter-marriage law le customary law tawh kisai.\nMKN: Hih mun-ah gamvai le biakna vai, minam vai buai ding hun tungnai peuhmah lo hi. Tom gen mahmah le hang, thuman le thusia, thudik le zuauthu a kido toto hi-in a tawpna-ah thuman in zo ding hi.\nDotna: National Reconciliation cihtawh ki sai-in na koicih san hiam?\nMKN: Thong pan kong suahtak cil-in a minthang mahmah kammal hi-a, kei adingkammal thak khat hi. Ih mipi makaipite’n sisan luan loh theihtheih na ding deihna tawh a zuih khat uhhi. Ahi zongin tua paulam in dai khikhe det ding cihpen hoihlo hi. Manpha ih sak human rights, democracy thugilte a dang man olno taktawh khek huai lohi. Thuman lohna pen thuman lohna mah hilelhi. Ahi zongin ih galte a nungkik theih na ding uh lampi zong ih honsak kulhi. Hun kiciangtan khat ih koih kulhi.\nDotna: 2015 election na koi cih muhhiam?\nMKN: 2015 election pen meileng bang hileh station khat bek hilel hi. Ih tupna kung hi nai peuhmah lohi. Ken bel kiteelna-pen thu thum tawh na en ing. (1) Constitution a kipuah hiam? (2) Electoral process, FPTP mah ong zang suakhiam? (3) A thupi makaite kim takin a kihel theihiam? Kimat, kikep ong zang zeel uhhiam?, cih thum tawh en ing. 2012 by-election ah panmun 40 val ciang kidemna lo siah kiteel-na limlim ka tuakha kei a, 2015 kiteelna zong upding hamsa sa mahmah ing.\nTZN :: Lianpi (Japan)


url: =Ei, ko ikicihloh hang Amau ei, guai nakici veve ~ MUC\nEi, ko ikicihloh hang Amau ei, guai nakici veve\nDec 13, 206\nKenzong kangaihsutna tawm honggelhsuk nuam ing. Pawlpi thu tawh kisai-in eikhomtek in kivei mahmaha, ihihtheih zahtek tawh ihanciam hi. Pasian in ei leitung Policy te hongzui tangtang dingin khatveivei kanangaihsun zokei hi, Pasian pen diktat in thumaana, teltheihna(understanding) nei hi. David in Biakbuk sunga "Anlum" te banghangin ne ngam maw hiam? anekna tungtawn in Pasian in dik asa/lo hiam? cih khawng kalungsim sungah hong suak theizel hi, banghangin hongsuak hiam cihleh.....\nTulai tak a Conference deiha maa anotnot te'n "C" ngah na dinga nidangin leitung Policy tawh kizui-a akisawmlai in Union te kamneilo abatlam.... thu te-uh atheikhin uhtam? theikhin uh ahihleh Biakbuk sunga anlum nengam mahlo ding maw.... Pasian gamzai nang kacih khazel hi. Hizahciang nangawn a kisatsuaha nakpi-in ihanciamna tawh akingah zawhnai kei leh khawlmawk zuzena acikciang kipan kik mawk ding? Topa zeisu leitungah eite hong tatkhiat dingin aneu tu'ng in athahsawm Kumpipa ka phawk kha hi. Tua kumpipa asihkhit ngaksak hi. Tulai tak a, GC, Division, Union ate'n hongsan zawh naikei uhleh khang hong kikhelkhel lel lo dinghiam? "C" te Pasian in nusia-in nungngatsan phau pah ding hiam? Ihkawlgam Mission sungah zong C adeih mahmah aminam a-it mahmah zomi tampi omlai hi, Tuate lungsim Pasian in khoih dinga honggawmtuah ding migina hong kahto dinghi. Tungsiah uliante-in laisiangtho honglemlem ding uha Pasian in Ama gamzai nading anawngkaisak thei leitung policy te letteta keei ding hikhinlo asaklam hong theih uhteh alungdam semsem ding kuate hiam? Laisiangtho sungah Pharisee te beisiangkhin hi cihna namukha ngei hiam?\nAtawpna ah kacihnop in C ngahleng Pasian gam azaizawk ding nakleh Pasian in mite lungsim nalawng dinghi, Herod kumpipa banga Pasia'n lawntheiloh uliante ahih uhleh lah Asih dongmah uh ngak zong kulkha dinghi. Vantunggam ah katonpihnop masak pen kazomi pihlo kuadang tawh ton masa nuam dingkahiam? Ihmipih te acing/akemding Pasian in ihmipih te mah hong deih masa lo dinghiam? Dekte nacihcih un' banglungsim pua cih itheitek hi, " Tate nekding ui ki-pia masa dinghiam" cihlungsim anei te uhhi, Topa zeisu kammal mah hiveve hi. En "Sabuai tung pan akia annengte"dawldawl peuh lel dingin lungkim khinlo pipi a, sabuai kiimteng kiimvelvel in tutphahnuai-ah kunkheukheu intunglam dakdak lailai lel ding ihihiam? Kua-in ei annengkia dawlnuam mah ding uhhiam?\nNang leh kei-in minam iveiloh hangin Mite-in minam kamipih nacih uh ahihmanin iminam te thuakna imuhciangin ikhasiat hongsuaknuam hi. Zomi sungah Topa itna hongkidimhenla mimal kim lungsim khatsungah honggawmtuahciat tahen.Amen.\nZeisu itna sungah Nang leh Kei